Walau Tiada Payudara, Lelaki Boleh Alami 5 Masalah Payudara Ini Sehingga Sebabkan Sakit Dada

Tidak banyak pun
punca sakit dada dalam kalangan lelaki
. Namun, ia bukanlah satu perkara yang mudah untuk dikenal pasti.
Apa yang lebih mengejutkan lagi adalah ia mungkin berkait dengan masalah payudara!

Walaupun perkataan payudara sering dikaitkan dengan wanita, lelaki juga dilahirkan dengan tisu payudara dan kelenjar mamari.

Pun begitu, perkembangan tisu tersebut terhenti apabila mereka mencapai usia baligh. Perkara ini menyebabkan payudara lelaki kekal rata.

Pemahaman berkenaan dengan konsep ini sangat penting memandangkan
proses patologi pada tisu payudara
 tersebut boleh menyebabkan simptom sakit.

Artikel ini akan membincangkan punca sakit dada dalam kalangan lelaki dan kaitannya dengan tisu payudara.

#1 Nekrosis lemak payudara, tisu mati sebabkan rasa sakit

Apabila berlaku kecederaan pada tisu, terdapat mekanisme untuk membaikinya agar ia pulih dan boleh berfungsi seperti sedia kala.

Tidak kiralah jika anda terlibat dalam
kecederaan sukan, kemalangan atau apa-apa bentuk trauma fizikal
 sekalipun, tisu badan termasuk payudara berupaya untuk membaiki dirinya sendiri.

Walau bagaimanapun, dalam situasi tertentu, terutamanya yang melibatkan kecederaan serius, tisu tersebut boleh mati dan proses pembaikan tisu tidak berlaku.

Perkara ini boleh menyebabkan muncul benjolan (satu atau lebih) pada dada anda dikelilingi oleh kawasan lebam kemerah-merahan.

Jika dibandingkan dengan wanita, keadaan ini sangat jarang berlaku dalam kalangan lelaki.

Pada kebanyakan masa, benjolan tersebut akan pulih dengan sendirinya. Ia mungkin mengambil masa beberapa minggu atau bulan.

Namun, jika kesakitan yang dialami sangat teruk, pembedahan kecil untuk membuang tisu mati boleh dijalankan bagi melegakan simptom.

#2 Kanser payudara, punca sakit dada dalam kalangan lelaki

Walaupun ia tidak lazim didiagnosis dalam kalangan lelaki,
kanser payudara boleh menjadi punca sakit dada
.

Pada mulanya, anda mungkin sedar akan perubahan kulit pada kawasan dada atau terdapat ketulan padanya. Simptom sakit lazimnya akan datang kemudian.

Bagi sesetengah lelaki, kulit pada bahagian dada yang terkesan oleh kanser boleh tenggelam membentuk lekukan kecil.

Kawasan berdekatan puting juga boleh kelihatan kemerah-merahan dan puting mereka juga boleh mengeluarkan cecair.

Pemeriksaan dada menggunakan mamogram
, alat ultrabunyi atau mesin pengimbas pengimejan resonans magnetik (MRI) boleh mengesahkan diagnosis kanser.

Rawatan secara umumnya boleh melibatkan pembedahan, terapi kemo, terapi hormon, terapi radio atau terapi bersasar.

#3 Ginekomastia, tumbesaran payudara akibat ketidakseimbangan hormon

Apabila berlaku ketidakseimbangan di antara hormon testosteron dan estrogen, ia boleh menyebabkan masalah kesihatan pada lelaki.

Antaranya adalah tumbesaran payudara yang dikenali sebagai ginekomastia.

Selain daripada isu penampilan, ia juga boleh menjadi punca sakit dada dalam kalangan lelaki.

Pemeriksaan fizikal, ujian darah dan penggunaan alat imbasan seperti MRI boleh membantu doktor untuk mengesahkan diagnosis bagi masalah kesihatan ini.

Rawatan bergantung kepada
punca berlakunya ginekomastia
. Jika ia berpunca daripada pengambilan ubat, ia seharusnya digantikan dengan ubat yang tidak memberi kesan sampingan tersebut.

Selain itu, doktor juga boleh menggunakan ubat tamoxifen (ubat kanser payudara) untuk merawat masalah ini.

Jika semuanya tidak berkesan, prosedur sedut lemak atau pembedahan mastektomi boleh membantu membuang lebihan tisu payudara.

#4 Sista payudara, jarang tetapi tidak mustahil

Walaupun masalah sista payudara sangat lazim didiagnosis dalam kalangan wanita, namun ia jarang berlaku pada lelaki.

Kehadirannya boleh menyebabkan
terbentuknya benjolan dan sakit dada
.

Seperti masalah payudara yang lain, pemeriksaan fizikal dan penggunaan alat imbasan boleh membantu mengesahkan diagnosis.

Biopsi juga boleh dilakukan untuk mengetahui sifat sista (kanser atau bukan kanser).

Jika bukan kanser, ia boleh dibiarkan dan dipantau secara berkala. Jika ia menyebabkan komplikasi, pembedahan boleh dilakukan untuk merawatnya.

#5 Sakit dada disebabkan oleh benjolan bukan kanser, fibroadenoma

Masalah kesihatan ini boleh berlaku dalam kalangan lelaki (namun jarang) memandangkan majoriti lelaki tidak mempunyai tisu fibroglandular di dalam tisu payudara masing-masing.

Jika seseorang itu menghidapnya, benjolan bulat dan keras boleh terbentuk pada tisu payudara.

Rawatannya melibatkan prosedur pembedahan bagi membuang benjolan tersebut, atau doktor boleh menggunakan gas sejuk (ablasi krio) untuk
membeku dan menghancurkan fibroadenoma
.

Fibroadenoma juga boleh hilang walau tiada rawatan diberikan kepada pesakit.

Konklusi

Sakit dada atau payudara pada lelaki mungkin nampak tidak serius, namun ia boleh menyebabkan komplikasi yang teruk.

Oleh itu, anda digalakkan untuk berterus terang dengan doktor sekiranya anda
mengalami simptom atau perubahan pada saiz payudara
 seperti apa yang diterangkan di atas.

Jika masalah kesihatan tersebut berjaya dikesan pada peringkat awal, rawatan boleh dijalankan bagi mengelakkan komplikasi.


Apa Akan Terjadi Kepada Zakar Bila Usia Meningkat? No.5 Itu Macam Menakutkan!

Keinginan dan kemampuan seksual seorang lelaki itu akan menurun
 seiring dengan pertambahan usia. Hakikatnya, bukan itu sahaja yang akan berubah.

Lelaki perlu tahu, akan berlaku juga perubahan pada zakar tatkala umur meningkat.

Ingin tahu apakah perubahan yang diperkatakan ini? Jom sama-sama kita selami artikel dengan lebih lanjut!

Baca lebih lanjut tentang Kesihatan Lelaki
di sini.

Adakah perubahan pada zakar ini normal?

Sebelum pergi dengan lebih mendalam lagi, haruslah kita tahu tentang perkara ini terlebih dahulu. Secara umumnya ya, ia adalah perkara yang normal.

Ini kerana kebanyakan lelaki yang normal akan mengalaminya. Pun begitu, perubahan ini bukanlah sesuatu yang akan berlaku secara tiba-tiba.

Sebaliknya, ia adalah satu proses yang akan berlaku secara berperingkat. Jadi, jangan terlalu khuatir tentangnya.

Menurut Dr. Madeleine Castellanos yang merupakan penulis buku “Penis Problems: A Man’s Guide”, perubahan pada zakar ini kebiasaannya berlaku seawal lelaki mencecah usia 40 tahun.

Persoalannya, apakah perubahan ini?

Perubahan yang akan berlaku pada zakar

Sebenarnya, terdapat beberapa perubahan yang akan berlaku kepada alat kemaluan lelaki seiring pertambahan usia sama ada kalian sedar atau tidak.

Ia terbahagi kepada beberapa aspek termasuklah:

#1. Bulu

Kebanyakan lelaki yang normal pasti akan mempunyai bulu pada sekitar kawasan zakar seperti ari-ari, skrotum, perineum dan lubang dubur mereka.

Namun, ia bukanlah bermakna anda tidak normal jika tidak memilikinya ya?

Sama seperti bulu-bulu lain pada tubuh badan, ia akan
 mula berubah warna menjadi putih seakan uban
 dan akan menipis seiring dengan perjalanan usia.

#2. Saiz

Ramai orang percaya bahawa saiz zakar boleh mengecut atau mengecil apabila tiba usia tua nanti. Hakikatnya, penyataan ini adalah kurang tepat berbanding apa yang sebenarnya akan berlaku.

Ini kerana saiz zakar tidak akan berkurang. Sebaliknya, berat badan yang akan bertambah.

Lemak yang terkumpul di kawasan sekitar ari-ari inilah yang akan membuat ilusi bahawa zakar anda telah menjadi lebih kecil.

Ia dapat dibuktikan lagi dengan fakta bahawa pertambahan berat badan adalah normal seiring pertambahan usia.

Oleh itu, jangan terlalu risau tentangnya ya? Saiz zakar kalian tidak akan berkurang.

#3. Bentuk

Mungkin tidak semua, namun ada lelaki yang akan mengalami kebengkokan pada zakar seiring peningkatan usia. Ia bukan sahaja menjejaskan penampilan malahan juga fungsinya.

Kondisi ini dinamakan sebagai
Peyronie’s disease
– berlaku disebabkan oleh trauma fizikal akibat seks yang terlalu ganas. Ia kebiasaannya berlaku kepada lelaki pertengahan usia.

Paling membimbangkan, ia akan menjejaskan kehidupan seksual anda dan isteri. Jadi, sila dapatkan nasihat dari doktor sama ada perlu mengambil perubatan atau pembedahan bagi merawat kondisi ini.

#4. Warna

Bukan saiz dan bentuk sahaja, warna alat kemaluan juga boleh berubah
!

Semakin lelaki berusia, warna kepala zakar akan mula berubah menjadi keunguan. Ini berlaku akibat dari kurangnya aliran darah di bahagian tersebut.

#5. Fungsi

Saraf yang terdalam dalam zakar akan menjadi kurang sensitif apabila lelaki semakin berusia.

Ini seterusnya akan mengakibatkan masalah seksual lelaki seperti kurang libido dan sukar mencapai ereksi serta ejakulasi.

Lebih menakutkan, kelemahan pada fungsi zakar seiring perjalanan usia ini juga adalah
punca utama kepada berlakunya mati pucuk
. Jadi, bagaimana untuk menyelesaikan masalah ini?

Sebaiknya, amalkan kehidupan seks yang lebih sihat bersama pasangan. Buang tabiat melancap dan elak dari mengambil suplemen yang tidak pasti kesahihannya. Sila jumpa doktor terlebih dahulu untuk berbincang!

Secara umumnya, akan berlaku banyak perubahan pada zakar yang seterusnya akan memberi kesan kepada kehidupan seks anda dan pasangan apabila tua kelak.

Namun, ia adalah satu perkara yang normal dan anda tidak perlu terlalu bimbang tentangnya okay!


Psoriasis, Bukan Sekadar Penyakit Kulit!

Penyakit kulit bersisik, psoriasis dianggap sebagai kondisi dermatologi seperti ekzema tetapi sebenarnya, penyakit autoimun ini lebih relevan dikaitkan dengan rheumatoid arthritis dan lupus.

Sesuai dengan namanya, penyakit autoimun adalah sejenis kondisi yang membuatkan sistem imun badan menyerang pertahanan tubuh, ia menyerang sel dan tisu yang dianggap berbahaya.

Dengan psoriasis, sasaran utama serangan adalah
sel pada lapisan luar kulit yang dikenali sebagai epidermis.

Ia membawa kepada pembentukan tompok-tompok kering kemerahan, dan kulit bersisik yang disebut sebagai plak.

Malangnya, para saintis masih tidak dapat memahami punca sistem imun badan bertindak sedemikian. Tetapi, mereka percaya bahawa faktor genetik dan persekitaran memainkan peranan.

Untuk mendapatkan lebih banyak info tentang Kesihatan Kulit, sila dapatkannya
di sini.

Punca & faktor risiko

Apakah penyebab penyakit kulit bersisik psoriasis?

Psoriasis mengubah sel kulit menjadi ‘
overachievers’.
Kondisi ini membuatkan sel kulit tumbuh sekitar 5 kali lebih cepat berbanding kebiasaan dan malangnya, badan manusia tidak dapat berkompromi.

Sel-sel lama yang sepatutnya tersingkir akan berkumpul,
mewujudkan tekstur kulit bersisik, gatal-gatal dan bertompok.

Punca sebenar penyakit psoriasis pula masih menjadi misteri. Para penyelidik berpendapat ‘sesuatu’ telah menjejaskan sistem imun penghidap.

Tetapi, ia mungkin merupakan gabungan faktor risiko dan pencetus.

Faktor-faktor risiko kulit bersisik psoriasis

Gen dan sistem imun

Sebahagian daripada DNA anda, yang disebut sebagai gen, berfungsi dengan ‘mengarah’ sel-sel badan.

Apabila anda menghidap psoriasis, gen yang mengawal isyarat sistem imun akan bercampur-aduk.

Fungsi sistem imun yang sepatutnya melindungi tubuh anda daripada penyerang akan menjadi bertentangan, dengan memicu keradangan dan menjadikan sel-sel kulit terhasil secara berlebihan.

Para saintis juga telah menemui kira-kira 25 gen yang berbeza pada individu dengan psoriasis.

Alkohol

Kaki minum memiliki risiko membentuk psoriasis yang lebih tinggi, terutamanya dalam kalangan lelaki muda.

Alkohol juga boleh menjadikan rawatan kurang berkesan.

Merokok

Selain pengambilan alkohol, merokok juga boleh
menggandakan risiko anda terhadap psoriasis!

Sekiranya mempunyai saudara-mara atau ahli keluarga dengan kondisi ini, kebarangkalian untuk anda turut memilikinya adalah sebanyak 9 kali ganda!

Tambahan lagi, tabiat merokok menjadikan gejala lebih sukar untuk diurus dan dihilangkan.

Rawatan

Rawatan yang sesuai untuk penyakit psoriasis

Rawatan untuk kondisi kulit bersisik ini biasanya bertujuan untuk mengekalkan simptomnya di bawah kawalan.

Sekiranya gejala anda kronik atau tidak bertindak balas dengan baik terhadap rawatan, doktor mungkin akan merujuk anda kepada pakar kulit (pakar dermatologi).

Rawatan pula ditentukan oleh jenis, keparahan psoriasis, dan kawasan kulit yang terjejas.

Di samping itu, doktor mungkin akan
memulakan dengan rawatan ringan, seperti krim topikal
, dan kemudian beralih ke rawatan yang lebih kuat jika perlu.

Rawatan psoriasis termasuk dalam 3 kategori, iaitu:

Terapi topikal

Ubat oral atau suntikan

Terapi cahaya

Jenis rawatan yang berbeza juga sering kali digunakan dalam bentuk kombinasi.

Terapi topikal jika alami kulit bersisik

Kortikosteroid

Vitamin D analogues

Retinoid

Asid salisilik

Calcineurin inhibitors

Coal tar

Goeckerman therapy

Anthralin

Dithranol

Terapi cahaya

Terapi cahaya adalah rawatan
first-line
 untuk psoriasis bertahap sederhana hingga parah, sendirian atau digabungkan dengan ubat-ubatan.

Ia melibatkan p
endedahan kulit kepada cahaya semula jadi atau buatan yang terkawal.
 Rawatan berulang juga perlu dilakukan.

Cahaya matahari

Jalur lebar UVB

Jalur sempit UVB

Excimer laser

Psoralen plus ultraviolet A
 (PUVA)

Ubat oral atau suntikan

Jika anda memiliki psoriasis bertahap sederhana hingga teruk atau rawatan lain didapati tidak berfungsi, doktor mungkin bakal menetapkan ubat oral atau suntikan (sistemik).

Disebabkan wujudnya risiko kesan sampingan yang teruk, beberapa ubat ini digunakan hanya untuk jangka waktu yang singkat dan mungkin diganti dengan rawatan lain.

Biologik

Steroid

Retinoid

Methotrexate

Cyclosporine

Ubatan lain:
Thioguanine, hydroxyurea
dan
apremilast

Pencegahan

Bagaimana untuk mengelakkan masalah kulit bersisik psoriasis?

Malangnya, tiada cara spesifik yang dapat mencegah psoriasis. Tetapi kalian boleh mengambil langkah-langkah pencegahan berikut untuk menguruskan simptom yang dialami.

#1 Urus stres/tekanan

Tekanan hidup yang berlebihan boleh memberi kesan negatif kepada siapapun, namun ia boleh menjadi 1 masalah yang besar bagi penderita psoriasis.

Tahukah anda, tubuh kita cenderung untuk alami reaksi keradangan apabila rasa tertekan? Ya, benar!

Maka, tindak balas tersebut boleh memicu pembentukan penyakit kulit ini.

Berikut adalah beberapa kaedah pengurusan stres:

Yoga

Menjalani psikoterapi

Amal teknik meditasi dan relaksasi

#2 Elakkan ubat-ubatan tertentu

Ubat-ubatan tertentu boleh mengganggu tindak balas autoimun tubu
h dan menyebabkan keradangan, yang kemudiannya mencetus psoriasis. Antaranya adalah:

Litium

Inderal

Indomethacin

Ubat antimalaria

#3 Elak kecederaan kulit

Kecederaan kulit juga berupaya memicu psoriasis pada sesetengah orang. Ia dikenali sebagai fenomena Koebner.

Kecederaan kulit yang acap kali mencetuskan psoriasis termasuklah selaran matahari dan calar. Merawat kulit anda dengan baik dapat mencegah kondisi seperti ini.

Selain, itu, pastikan untuk mengambil langkah penjagaan tambahan semasa melakukan aktiviti yang boleh menyebabkan kecederaan pada kulit.

#4 Amalkan makanan sihat

Kegemukan atau berat badan berlebihan bakal menjadikan gejala psoriasis bertambah parah.

Oleh itu, adalah penting untuk menguruskan berat badan anda dengan bersenam dan makan makanan yang sihat.

Beberapa jenis makanan berupaya akibatkan keradangan
 di dalam badan, yang dapat memicu gejala psoriasis pada sesetengah individu, antaranya; daging merah, makanan diproses dan tinggi gula.

Namun, ada juga makanan yang sepertinya dapat mengurangkan isu keradangan dan simptom dialami; ikan berlemak, biji-bijian, kekacang dan sayur berdaun hijau.

Sekiranya anda mempunyai sebarang pertanyaan, sila berunding dengan doktor bagi memahami rawatan terbaik untuk anda.


Kenali Punca & Faktor Risiko Ketumbuhan Fibroid

Fibroid, sejenis pertumbuhan di dalam rahim yang tidak lagi menjadi perkara asing dalam kalangan wanita. Mari kenali risiko fibroid dengan lebih terperinci!

Untuk makluman,
ketumbuhan di dalam rahim
 ini terdiri daripada otot dan tisu berserat, serta punyai ukuran berbeza-beza. Mempunyai banyak nama, ia kadangkala dikenali sebagai
myoma atau leiomyoma.

Pun begitu, kebanyakan wanita tidak menyedari mereka mempunyai fibroid kerana tidak mengalami sebarang gejala.

Ciri utama yang perlu kalian tahu, fibroid kebanyakannya bersifat bukan kanser. Mari ketahui lebih lanjut mengenainya serta
risiko pembedahan fibroid
sekiranya anda ingin membuang ketulan ini dari badan.

Untuk mendapatkan lebih banyak info tentang Kesihatan Wanita, sila dapatkannya
di sini.

Apakah simptom fibroid rahim?

Sebilangan besar fibroid tidak menyebabkan sebarang tanda, ia disebut sebagai fibroid tanpa gejala.

Ketumbuhan yang lebih besar
 pula boleh menyebabkan anda mengalami pelbagai simptom risiko fibroid, termasuk:

Pendarahan haid yang berlebihan atau menyakitkan

Pendarahan antara haid

Kekembungan

Kerap membuang air kecil (ini boleh berlaku apabila fibroid memberi tekanan pada pundi kencing)

Sakit semasa melakukan hubungan seks

Sakit belakang

Sembelit

Keputihan kronik

Ketidakupayaan untuk membuang air kecil atau mengosongkan pundi kencing sepenuhnya

Perut kelihatan buncit

Pun begitu, simptom fibroid rahim biasanya bersifat stabil atau hilang dengan sendiri setelah pesakit
mengalami menopaus
 dek tahap hormon yang menurun di dalam badan.

Baca juga:

Bahaya Jika Wanita Makan Kulit Ayam Goreng, Boleh Sebabkan Sista Ovari?

Cyst Bukan Hanya Terbentuk Di Ovari, Tiub Fallopio Pun Tak Terkecuali! Kenali Sista Paratubal

Fibroid, apa penyebabnya?

Hingga kini, penyebab fibroid rahim masih tidak diketahui, walaupun kajian menunjukkan mungkin ada komponen genetik yang terlibat.

Ini senarai faktor yang berkemungkinan menjadi punca kepada fibroid rahim:

Perubahan genetik:
 Kebanyakan fibroid mengandungi perubahan dalam gen yang berbeza dengan gen otot sel normal.

Hormon:
 Estrogen dan progesteron, 2 hormon yang merangsang pembentukan lapisan rahim pada setiap kitaran haid sebagai persiapan untuk kehamilan, nampaknya turut mendorong pertumbuhan fibroid. Fibroid mengandungi lebih banyak reseptor estrogen dan progesteron berbanding sel otot rahim yang normal. Fibroid juga cenderung menyusut selepas menopaus kerana
penurunan tahap hormon.

Faktor pertumbuhan lain:
 Bahan yang membantu tubuh mengekalkan tisu,
seperti insulin
, boleh mempengaruhi pertumbuhan fibroid.

Extracellular matrix
 (ECM):
 ECM adalah bahan yang membuatkan sel melekat bersama, seperti mortar di antara batu bata. ECM turut meningkat dalam fibroid dan menjadikannya berserat. ECM juga ‘menyimpan’ faktor pertumbuhan dan menyebabkan perubahan biologi pada sel itu sendiri.

Doktor percaya bahawa fibroid rahim terbentuk dari sel induk pada tisu otot rahim halus (myometrium).

Tambah lagi, corak pertumbuhan fibroid rahim adalah berbeza-beza; mereka mungkin tumbuh dengan perlahan atau cepat.

3 jenis fibroid utama:

Fibroid subserosal:
 Ini adalah jenis yang paling kerap terbentuk dan tumbuh di bahagian luar rahim.

Fibroid intraural:
 Jenis ini selalu tumbuh di dalam dinding otot rahim.

Fibroid submucosal:
 Fibroid jenis ini tumbuh di kawasan terbuka dalam rahim.

Faktor risiko fibroid rahim

Faktor risiko adalah sesuatu yang meningkatkan kemungkinan anda untuk mendapat penyakit atau kondisi kesihatan tertentu.

Adalah mungkin untuk memperoleh fibroid rahim dengan atau tanpa faktor risiko yang bakal penulis senaraikan di bawah.

Walau bagaimanapun, semakin banyak faktor risiko yang anda miliki, semakin besar kemungkinan untuk terkena fibroid.

Sekiranya anda mempunyai sejumlah faktor risiko, segera
rujuk doktor atau pakar sakit puan
 untuk mendapatkan khidmat nasihat serta rawatan bersesuaian.

Faktor-faktor yang boleh memberi kesan kepada perkembangan fibroid termasuklah:

Bangsa:
 Wanita berkulit hitam lebih cenderung mempunyai fibroid berbanding perempuan daripada kumpulan kaum lain. Selain itu, wanita berkulit hitam cenderung mengalami fibroid pada usia yang lebih muda, dan mereka juga sering mempunyai ketumbuhan yang lebih besar, bersama dengan gejala yang lebih teruk.

Keturunan:
 Sekiranya ibu atau saudara perempuan anda mempunyai fibroid, anda juga berisiko untuk menghidapnya.

Faktor lain:
 Didatangi haid pada usia muda, kegemukan,
kekurangan vitamin D
, mengamalkan diet tinggi daging merah dan rendah sayur-sayuran, buah-buahan hijau serta
minum alkohol,
 nampaknya meningkatkan risiko anda terhadap fibroid.

Untuk pengetahuan pembaca, risiko buang fibroid itu wujud sekiranya anda disahkan mempunyai ketumbuhan rahim ini.

Namun, sebelum prosedur tersebut dilakukan, doktor kebiasaannya akan mendiagnosis risiko buang fibroid dengan mengambil kira ukuran, jumlah dan faktor usia pesakit sebelum menentukan sebarang rawatan bersesuaian.

Usah risau jikalau anda disarankan untuk menjalani pembedahan tersebut, kerana risiko buang fibroid kebiasaannya adalah selamat dan jarang alami komplikasi.

Pokok pangkalnya, pastikan untuk merujuk mereka yang lebih pakar terlebih dahulu sekiranya anda mengesyaki mempunyai fibroid.


Apakah Cara Terbaik Untuk Mendapatkan Jantung Yang Sihat - Diet Atau Senaman?

Jantung adalah seperti mesin. Ia mengepam darah ke badan anda. Seperti mesin lain, ia perlu diselenggara. Untuk menyelenggara jantung, diet dan senaman adalah pilihan yang terbaik. Walau bagaimanapun, mana satu yang lebih baik? Artikel ini akan membantu anda mencari jawapannya.

Diet untuk jantung yang sihat

Diet yang sihat boleh membantu anda memperbaiki jantung anda. Makan adalah cara yang mudah dan berkesan untuk mengekalkan badan yang sihat.

Mengurangkan kolesterol

Terdapat banyak jenis makanan yang boleh menurunkan paras kolesterol dan lipoprotein berketumpatan rendah (LDL) di dalam badan anda seperti oat, kacang, kacang soya, ikan berlemak yang mengandungi asid lemak omega-3, dan buah-buahan sitrus.

Meningkatkan lipoprotein ketumpatan tinggi (HDL)

Tahap lipoprotein berkepadatan tinggi anda adalah satu daripada langkah penting untuk menjaga kesihatan jantung anda. Kolesterol HDL boleh mengurangkan risiko penyakit jantung.

Anda boleh meningkatkan tahap kolesterol HDL anda dengan memilih lemak sihat. Lemak yang sihat boleh didapati dalam tumbuh-tumbuhan, kacang, dan ikan seperti salmon atau tuna.

Kurangkan berat badan

Berat badan berlebihan boleh memberi tekanan pada jantung anda. Jantung anda perlu mengepam lebih kuat untuk membekalkan darah ke seluruh badan. Oleh itu, berat badan berlebihan dikaitkan dengan tekanan darah tinggi, yang merupakan faktor risiko untuk pelbagai penyakit jantung seperti strok.

Lemak tambahan juga boleh merosakkan fungsi buah pinggang, yang membantu mengurangkan tekanan darah.

Penurunan berat badan boleh membantu anda meningkatkan tahap tekanan darah, aliran darah dan kolesterol anda.

Senaman untuk jantung

Senaman mempunyai banyak manfaat. Manfaat ini terpakai bagi semua orang di semua peringkat umur dan keadaan kesihatan.

Menguatkan jantung anda

Jantung anda diperbuat daripada otot. Ia menjadi lebih kuat dan sihat jika anda melakukan senaman. Latihan membantu meningkatkan fungsi jantung dan keupayaannya untuk mengepam darah ke seluruh badan anda.

Mengurangkan faktor risiko penyakit jantung koronari

Apabila anda melakukan senaman secara berkala, ia boleh mengurangkan risiko anda mendapat penyakit jantung koronari. Penyakit jantung koronari adalah suatu keadaan di mana otot jantung anda tidak dibekalkan dengan cukup darah yang kaya dengan oksigen.

Dalam kes ini, arteri menjadi sempit, mengurangkan jumlah darah yang mengalir ke jantung anda. Dalam beberapa kes, bahgaian pada plak boleh pecah dan terbuka, menyebabkan darah beku terbina di atas permukaan plak. Apabila darah beku menjadi lebih besar, ia boleh menyekat aliran darah di dalam saluran darah anda. Tisu jantung anda tidak akan menerima darah yang cukup. Ini akan menyebabkan serangan jantung.

Senaman boleh mengurangkan risiko kerana ia:

Boleh menurunkan tekanan darah.

Boleh meningkatkan tahap kolesterol HDL.

Mengurangkan tahap protein C-reaktif di dalam badan anda. Tahap protein C-reaktif yang tinggi boleh meningkatkan risiko penyakit jantung koronari.

Membantu mengurangkan berat badan berlebihan dan obesiti. Senaman yang kerap boleh membantu anda mengekalkan berat badan dalam sasaran yang sihat.

Boleh membantu anda berhenti merokok. Merokok boleh meningkatkan risiko penyakit jantung.

Orang yang tidak aktif secara fizikal mempunyai peluang yang lebih tinggi untuk mendapat penyakit jantung koronari. Senaman boleh membantu jantung anda bekerja dengan lebih berkesan.

Mana satu yang lebih baik?

Diet dan senaman mempunyai kelebihan untuk menguatkan jantung anda. Tetapi ia juga mempunyai beberapa kelemahan.

Pada mulanya mungkin susah untuk mengikuti diet yang sihat atau untuk membina rutin senaman. Anda mungkin mengalami sakit otot atau makanan yang berkenaan tidak lazat, atau anda mungkin merasakan bahawa anda perlu membayar wang yang banyak untuk peralatan senaman dan makanan.

Diet dan latihan hendaklah dilakukan bersama-sama untuk membuat pilihan yang terbaik bagi kesihatan jantung. Jika anda makan makanan yang sihat tanpa melakukan apa-apa aktiviti fizikal atau melakukan senaman tanpa makan makanan yang seimbang, anda tidak boleh mendapatkan semua faedahnya.

Diet dan senaman mempunyai manfaat tersendiri untuk memperbaiki jantung. Satu kaedah mempunyai manfaat yang tidak ada pada kaedah yang satu lagi. Anda perlu menggabungkan kedua-dua kaedah mengikut arahan doktor anda bagi memberikan kesihatan jantung yang terbaik.


Skrub Badan Boleh Hilangkan Daki Dan Putihkan Kulit? Ini Fungsi Sebenarnya!

Rasanya,
 semua orang pasti pernah baca atau dengar tentang
scrub

badan dan percaya bahawa ia bertujuan untuk menghilangkan daki. Malahan pasti ada juga yang anggap
scrub
 badan untuk putih kulit. Namun, adakah ia benar atau tidak?

Sebenarnya, fungsi skrub ini mungkin lebih daripada itu. Jom baca artikel untuk tahu lebih lanjut!

Untuk mendapatkan lebih banyak informasi berkenaan Kesihatan Kulit, anda boleh klik
di sini
.

Scrub
, apa ia boleh buat untuk kulit badan?

Sebelum pergi dengan lebih dalam lagi, kita semua perlu tahu serba sedikit tentang kulit manusia.

Untuk pengetahuan anda semua, organ paling besar pada tubuh badan ini akan bekerja keras setiap hari bagi melindungi tubuh badan dari pelbagai kekotoran dalam bentuk partikel asing.

Sama seperti kulit wajah,
 kulit badan yang lain turut harus dibersihkan secara rutin
 dengan kerap dan baik. Skrub adalah antara cara terbaik dalam usaha mengekalkan kulit serba bersih.

Ia adalah satu teknik di mana kulit badan individu itu digosok atau disental dengan menggunakan alat serta bahan tertentu dan yang
paling popular adalah garam, gula, kopi dan lain-lain
.

“Sangat penting untuk individu melakukan kaedah perawatan atau penjagaan kulit dan skrub termasuk dalam salah satu daripadanya
 terutama jika anda memiliki jenis kulit yang kering dan kusam,
” jelas Pakar Dermatologi, Kavita Mariwalla.

Apa dia fungsi skrub kulit yang sebenarnya?

Buat anda yang mungkin belum tahu, rata-rata individu dewasa normal itu bakal
 mengelupaskan kira-kira 50,000 sel kulit mati
 pada setiap minit sebagai proses keremajaan kulit semula jadi.

Sayangnya, sel kulit mati yang telah mengelupas itu kadangkala mungkin akan menyumbat liang pori sekali gus menyebabkan isu-isu lain pula pada kulit seperti jerawat, jeragat atau komedo.

Baca lagi artikel berkaitan:

Hilangkan Jerawat Badan Dengan 6 Bahan Natural Ini, Selamat Dan Berkesan!

Parut Jerawat Susah Nak Hilang? Amalkan Serum Yang Ada 8 Bahan Ini, Berkesan!

Jadi,
scrub
 badan itu boleh membantu untuk mengangkat dan membuang sel kulit mati daripada kulit individu. Persoalannya, adakah ia turut boleh membawa sebarang manfaat yang lain?

Ia akan menghilangkan daki?

Kadangkala, individu biasa akan menggunakan cara ini untuk menghilangkan
 daki yang melekat pada kulit mereka
. Dalam hal ini pula, kepercayaan mereka mungkin tidak salah sama sekali.

Ini kerana proses pengelupasan kulit secara manual ini bukan sahaja mampu menyingkirkan sel-sel kulit mati sahaja bahkan segala jenis kekotoran yang telah lama wujud di atas permukaan kulit.

Dalam erti kata lebih mudah, memang benar bahawa cara ini mampu untuk menghilangkan daki namun hanya untuk kesan yang disebabkan oleh partikel asing di persekitaran sahaja. Sekiranya
daki tersebut disebabkan oleh punca lain seperti penyakit,
 ia tidak berkesan.

Ia mampu memutihkan kulit?

Bukan itu sahaja, ramai juga individu yang percaya bahawa
scrub
 badan
 boleh buat kulit mereka lebih putih
. Sudah ada banyak iklan di internet yang menawarkan produk dan servis begini.

Hakikatnya, anda perlu tahu bahawa warna dan tona kulit itu ditentukan oleh kehadiran melanin yang turut dipengaruhi oleh pelbagai faktor lain seperti genetik, hormon dan lain-lain aspek.

Ini bermakna adalah mustahil teknik
scrub
 badan untuk putih ini akan berjaya
 malah ada akibat yang mungkin boleh berlaku
. Wujud risiko untuk kulit anda mengalami cedera atau radang gara-gara gosokan serta sentalan yang mungkin terlalu kerap lagi kuat.

Berapa kerap perlu/boleh skrub kulit badan?

Dapat kita semua simpulkan di sini bahawa skrub itu hanya mampu menghilangkan daki namun tidak memutihkan kulit anda. Semat dalam hati,
 ia hanya teknik untuk mengelupaskan sel kulit mati
 agar kulit tampak lebih bersih dan suci daripada kekotoran!

Sekiranya anda keliru berapa kerap skrub kulit itu perlu atau boleh dibuat, ketahuilah bahawa ia sangat disarankan untuk dilakukan oleh ramai pakar kulit sekitar 2 ke 3 kali seminggu sahaja.

Bagi kulit muka yang jauh lebih nipis dan sensitif
 berbanding kawasan tubuh badan yang lain, ia perlu atau boleh dilaksanakan pada jeda waktu yang lebih panjang – contohnya sebulan sekali.

Ataupun jika tidak, akan muncul beberapa kesan sampingan
scrub
 badan terlalu kerap seperti berikut:

Kemerahan kulit

Kerengsaan kulit

Kekeringan kulit

Kemunculan jerawat, jeragat dan komedo

Kulit lebih berminyak dan berkilau

Selain dari aspek kekerapan skrub kulit badan, perhatikan juga segala jenis alat serta bahan yang anda gunakan untuk proses ini kerana ia juga akan menyumbang gejala di atas itu tadi.

Mungkin benar bahawa
ada banyak manfaat yang mampu anda terima
 namun wujud juga risiko tersembunyi yang kita semua tidak tahu. Dapatkan informasi dan nasihat lanjut daripada doktor.


Perlukah Berjumpa Doktor Jika Anda Terjatuh Semasa Hamil?

Kejadian ibu terjatuh semasa hamil bukan sahaja akan mencetuskan panik malahan mendatangkan implikasi yang serius. Namun begitu, tubuh badan manusia diciptakan khas untuk melindungi bayi sekiranya ibu hamil terjatuh. Anda tidak perlu panik sekiranya kejadian ini berlaku kerana bayi anda akan selamat walaupun anda mengalami kecederaan yang serius.

Perlu risau atau tidak?

Bayi anda dilindungi dengan baik oleh otot-otot dinding rahim dan abdomen yang tebal dan kuat. Air ketuban yang meliputi kandungan anda juga boleh bertindak sebagai kusyen yang selesa. Ketika awal tempoh kehamilan, rahim anda akan dilindungi oleh tulang pelvis yang memberikan lebih jaminan keselamatan. Sekiranya anda terjatuh semasa kehamilan, anda tidak perlu panik kerana bayi anda akan tetap berada dalam keadaan yang baik.

Petanda anda perlu berjumpa doktor dengan segera

Namun begitu, anda perlu segera berjumpa doktor sekiranya anda terjatuh dalam keadaan yang teruk. Doktor akan memeriksa keadaan kandungan anda dengan menggunakan EFM serta melihat sebarang tanda berlakunya keguguran. Anda perlu peka dengan kondisi tubuh badan anda sejurus selepas anda terjatuh. Berikut merupakan simptom-simptom yang memerlukan anda untuk berjumpa doktor dengan segera untuk mendapatkan rawatan:

Hentakan kuat berlaku pada perut

Kesakitan pada abdomen, rahim atau pelvis

Pening kepala dan muntah-muntah

Pendarahan vagina atau air ketuban pecah

Kontraksi pada rahim

Pergerakan janin semakin lemah

Sesak nafas

Implikasi ibu hamil terjatuh semasa hamil

Kejadian terjatuh semasa hamil sememangnya akan mendatangkan implikasi terhadap kawasan yang terlibat. Lebam, calar atau kesakitan yang sementara merupakan kesan yang tidak serius selepas kejadian ini berlaku. Walaubagaimanapun, terdapat juga kesan jangka masa panjang kejadian ini terutamanya pada lewa kehamilan kerana ia mampu membawa kepada kelahiran bayi pra matang.

Meskipun kesan jangka masa panjang ini tidak akan terlihat serta-merta, namun ia dapat dilihat secara berperingkat. Selain itu, kejadian ibu hamil terjatuh ini mungin merupakan petanda penyakit atau kondisi perubatan yang lain. Pembengkakan pada tangan dan pergelangan kaki juga mungkin menunjukkan anda mengalami oedema.

Perubahan bentuk dan pertambahan berat badan juga menjadi punca perubahan titik graviti dan kesukaran untuk anda menyeimbangkan badan. Anda tidak perlu risau sekiranya anda terjatuh semasa hamil kerana dalam kebanyakan kes, bayi anda akan selamat. Namun begitu, anda perlu cepat bertindak sekiranya anda dapat melihat simptom-simptom atau petanda yang memerlukan anda berjumpa doktor dengan segera bagi mengelakkan perkara tidak diingini berlaku.

Hello Health Group
 tidak menyediakan nasihat perubatan, diagnosis, atau rawatan.


10 Buah-Buahan Paling TINGGI Kandungan Gula, Jangan Terkejut, Buah Tin Pun Tersenarai!

Tahukah anda, walaupun buah-buahan adalah jenis makanan yang sihat, ia masih terdapat kandungan gula seperti fruktosa dan sukrosa.
Berikut adalah jenis buah buahan yang dikategorikan sebagai buah tinggi gula yang patut anda ketahui.

Untuk mendapatkan lebih banyak info tentang kencing Manis, sila dapatkannya
di sini.

Adakah gula daripada jenis buah buahan lebih sihat daripada gula biasa?

Buah-buahan mengandungi jenis gula seperti glukosa, fruktosa dan juga sukrosa.

Namun, gula yang anda dapati daripada buah-buahan adalah kurang tumpat atau padat berbanding gula daripada sumber lain.

Apabila seseorang individu mengambil sesuatu yang manis
, biasanya akan berlaku lonjakan pada tahap gula dalam darah.

Namun jika anda mengambil
buah-buahan tempatan
, lonjakan paras gula darah yang berlaku adalah lebih rendah berbanding sumber gula yang lain.

Oleh sebab itu, pengambilan sumber gula melalui buah-buahan adalah merupakan pilihan yang lebih baik bagi penghidap diabetes.

Selain itu, apabila makan buah-buahan, anda bukan hanya menyerap gula,
tetapi juga nutrien lain seperti serat, vitamin dan juga mineral.

Namun, ini tidak bermakna semua jenis buah adalah sama keadaannya.

Bagi jenis buah buahan kering, ia mengandungi kandungan gula yang lebih padat dan ia amat tidak sesuai untuk diambil oleh mereka yang menghidap diabetes.

Jenis buah buahan dengan kandungan gula yang tinggi

Bagi penghidap diabetes, jenis buah buahan yang terdapat dalam senarai di bawah ini perlulah dikurangkan pengambilannya disebabkan statusnya sebagai buah tinggi gula.

#1. Mangga

Tahukah anda, sebiji buah mangga boleh mengandungi sehingga 45 gram kandungan gula.

Jika anda sedang cuba menurunkan berat badan, buah mangga bukanlah salah satu pilihan yang baik.

Anda boleh mengambilnya dalam beberapa hirisan sahaja dan elakkan daripada memakannya sehingga berbiji-biji.

#2. Buah laici

Tahukah anda, di sebalik rasanya yang berjus, manis serta menyegarkan, buah laici boleh dikatakan antara buah paling tinggi kandungan gula.

Secawan buah laici mengandungi sekitar 29 gram kandungan gula dan ia boleh dikategorikan sangat tinggi.

#3. Buah markisa

Selepas laici,
buah yang menduduki takhta ketiga sebagai antara buah tinggi gula ialah buah markisa.

Buah markisa mengandungi sekitar 26 gram gula bagi setiap cawan yang anda makan. Tinggi, bukan?

#4. Anggur

Secawan buah anggur mengandungi sekitar 23 gram kandungan gula.

Anda mungkin tidak menyedari bahawa anda telah makan lebih daripada secawan anggur memandangkan ia bersaiz kecil dan mudah dikunyah sebagai snek.

#5. Ceri

Ceri diketahui sebagai salah satu jenis buah tinggi gula.
 Secawan buah ceri mengandungi sekitar 18 gram kandungan gula.

Sepertimana buah anggur, anda mungkin tidak perasan bahawa anda telah memakan lebih daripada secawan ceri apabila dijadikan snek sewaktu menonton televisyen.

#6. Buah pir

Ramai daripada kita mungkin amat menggemari buah yang satu ini iaitu buah pir.

Namun, ia juga adalah sejenis buah yang tinggi kandungan gula.

Sebiji buah pir bersaiz sederhana mengandungi sekitar 17 gram gula.

Anda disarankan untuk tidak makan sebiji buah pir jika mahu mengurangkan pengambilan gula harian.

#7. Tembikai

Walaupun buah ini tinggi kandungan air
, ia juga sebenarnya tinggi kandungan gula.

Sepotong buah tembikai mengandungi sebanyak 17 gram kandungan gula, sama dengan sebiji buah pir.

Makanlah dengan bersederhana walaupun anda mungkin tidak merasakan kemanisan buah ini pada lidah anda.

#8. Buah tin

Kita mungkin jarang sekali berpeluang untuk makan buah ini dalam bentuk yang segar.

Biasanya kita hanya memakannya dalam bentuk yang sudah dikeringkan.

Tahukah anda, dua biji buah tin bersaiz sederhana mengandungi sekitar 16 gram gula.

Walaupun saiznya agak kecil, namun 2 biji buah ini sudah mencukupi untuk menaikkan kadar
gula darah
 anda.

#9. Jenis buah buahan kerap dimakan: pisang

Sebiji buah pisang bersaiz sederhana
mengandungi sekitar 14 gram kandungan gula.

Untuk mengurangkan pengambilan pisang agar tidak keterlaluan, potong kecil separuh pisang tersebut dan masukkannya ke dalam mangkuk bijirin anda.

#10. Epal

Buah epal juga sebenarnya mengandungi kandungan gula yang agak tinggi.

Dengan hanya sebiji buah epal, anda akan memperoleh sekitar 11 gram kandungan gula dalam tubuh anda.

Gula tetap gula walaupun daripada jenis buah buahan

Dalam apa jua keadaan, anda masih perlu mengambil setiap jenis makanan tersebut secara sederhana.

Tidak kira walaupun anda dikategorikan bebas sebarang penyakit atau sekadar mengambil
buah-buahan
, anda masih berisiko untuk menyerap lebih banyak kandungan gula jika makan berlebih-lebihan.

Oleh itu, makanlah secara bersederhana walaupun ia hanyalah jenis
buah buahan
.


Hubungan Tekanan Ibu Bapa semasa Pranatal dan Tingkah Laku Kanak-kanak

Ibu bapa selalunya mempunyai kesukaran dalam membezakan tingkah laku kanak-kanak sama ada ia normal atau bermasalah. Memahami perkembangan unik anak anda adalah perlu untuk mentafsir, menerima atau menyesuaikan kelakuannya (dan juga anda sendiri). Ingat, kanak-kanak mempunyai variasi individu yang hebat dalam perangai, perkembangan dan tingkah laku.

Bagaimanapun, berdasarkan penyelidikan terkini, golongan ibu bapa yang bergelut dengan emosi semasa tempoh kehamilan dijangka akan melahirkan anak yang mengalami masalah emosi dan tingkah laku semasa usianya 2 tahun. Kajian yang sama juga mendedahkan bahawa untuk pertama kalinya, konflik bagi pasangan dapat menjelaskan mengapa berlakunya masalah emosi bagi kanak-kanak di awal usia.

Pengaruh Kesejahteraan Ibu Bapa Terhadap Kanak-kanak

Pasukan penyelidik dari Universiti Cambridge, Birmingham, New York dan Leiden mengatakan bahawa penemuan mereka menunjukkan betapa pentingnya keperluan sokongan bagi sesebuah pasangan sebelum dan semasa hamil, serta selepas bersalin dalam mempengaruhi kemenjadian kanak-kanak. Kajian ini adalah yang pertama untuk mengkaji pengaruh kedua-dua kesejahteraan ibu dan bapa sebelum dan selepas lahir pada perkembangan kanak-kanak di umur 14 dan 24 bulan.

Berdasarkan kajian yang diterbitkan dalam
Development & Psychopathology,
ia menggambarkan pengalaman yang membabitkan 438 ibu dan bapa pertama kali, kemudian diikuti 4, 14 dan 24 bulan selepas lahir.

Para penyelidik mendapati bahawa kesejahteraan pranatal bagi ibu kali pertama mempunyai kesan langsung kepada tingkah laku kanak-kanak semasa mereka berusia dua tahun. Ibu yang mengalami tekanan dan kebimbangan dalam tempoh pranatal lebih cenderung melihat masalah tingkah laku kanak-kanak seperti perasaan marah, kegelisahan dan hasad dengki (
spitefulness
).

Malah, penyelidik juga mendapati bahawa kekurangan kebahagiaan dalam perhubungan dan wujudnya konflik lain menyebabkan kanak-kanak yang berusia dua tahun lebih cenderung menunjukkan masalah emosi termasuk kebimbangan, tidak berpuas hati dan menangis, mudah takut atau sentiasa dekat (
clingy
) apabila dalam situasi yang baru, jika ibu bapa mengalami masalah perhubungan semasa postnatal awal.

Kesihatan Mental Ibu Bapa dan Tingkah Laku Kanak-kanak

Menurut penulis bersama Dr Rory Devine, yang juga ahli psikologi perkembangan di Universiti Birmingham, data mereka menunjukkan bahawa masalah kesihatan mental semasa hamil mempunyai kesan yang unik terhadap masalah tingkah laku kanak-kanak.

Para penyelidik
juga mengakui bahawa faktor genetik mungkin memainkan peranan tetapi ia menyumbang masalah kesihatan mental ibu bapa sebelum kehamilan pertama dan selepas kelahiran anak mereka.

Penulis utama, Profesor Claire Hughes dari Pusat Penyelidikan Keluarga Cambridge, berkata, terdapat anggapan bahawa sukar untuk mendapatkan penglibatan bapa dalam penyelidikan seperti ini, tetapi kajian mereka mengambil sampel yang agak besar dan unik kerana kedua ibu bapa menjawab soalan yang sama di setiap peringkat, yang membolehkan mereka membuat perbandingan secara langsung.

Dengan menggunakan soal selidik dan wawancara secara individu, ibu dan bapa yang mengambil bahagian melaporkan simptom kegelisahan dan kemurungan pada trimester kehamilan ketiga dan apabila anak mereka berusia 4, 14 dan 24 bulan. Pada setiap lawatan ini, ibu bapa juga menyelesaikan soal selidik kualiti hubungan pasangan dan emosi dan tingkah anak.

Keperluan Sokongan Kepada Bakal Ibu dan Bapa

Menurut Hughes, mereka telah berkongsi dapatan kajian dengan NCT (
National Childbirth Trust
) dan menggalakkan NHS serta organisasi lain untuk menilai semula sokongan yang ditawarkan. Ini kerana kesulitan dalam hubungan awal kanak-kanak dengan ibu bapa boleh menyebabkan kesan jangka panjang.

Penulis bersama, Dr Sarah Foley, juga dari Pusat Penyelidikan Keluarga Cambridge berkata, jika ibu mempunyai kelahiran yang sukar, ini boleh menjadi pengalaman yang berpotensi traumatik untuk bapa.

Hughes berkata, penemuan mereka menyerlahkan keperluan sokongan lebih awal dan lebih berkesan bagi pasangan mempersiapkan diri mereka dengan lebih baik untuk peralihan kepada menjadi ibu bapa.

Hubungan antara kemenjadian kanak-kanak dan kesejahteraan ibu bapa telah ditunjukkan dalam kajian-kajian lain, tetapi ini adalah yang pertama melibatkan pasangan, mengamati kesejahteraan kedua ibu bapa dalam tempoh masa yang panjang, dan memberi tumpuan kepada tingkah laku kanak-kanak dalam dua tahun pertama kehidupan.

Gangguan Tingkah Laku Paling Umum pada Kanak-kanak

Membesarkan kanak-kanak adalah sukar dan boleh mengganggu kehidupan. Adalah jarang sekali kanak-kanak di bawah umur 5 tahun menerima diagnosis gangguan tingkah laku yang serius. Walau bagaimanapun, mereka mungkin mula menunjukkan simptom gangguan yang boleh didiagnosis kemudian pada zaman kanak-kanak. Ini termasuk:

Gangguan hiperaktif defisit tumpuan (ADHD)

Oppositional defiant disorder
(ODD)

Gangguan spektrum autisme (ASD)

Gangguan kegelisahan

Depresi

Gangguan bipolar

Gangguan pembelajaran

Gangguan kelakuan

Mungkin kebanyakan daripada senarai gangguan yang disenaraikan biasa didengar, namun terdapat juga keadaan yang jarang digunakan dalam perbincangan mengenai psikologi kanak-kanak.

Contohnya, ODD termasuk ledakan kemarahan, biasanya ditujukan kepada orang yang berkuasa. Tetapi diagnosis bergantung kepada tingkah laku yang berterusan selama lebih dari enam bulan dan mengganggu fungsi kanak-kanak. Gangguan ini adalah diagnosis yang jauh lebih serius dan melibatkan tingkah laku seseorang akan dianggap kejam, kepada orang lain dan juga kepada haiwan. Ini boleh merangkumi keganasan fizikal dan juga kegiatan jenayah tingkah laku yang sangat jarang berlaku pada kanak-kanak prasekolah.

Sementara autisme sebenarnya adalah pelbagai gangguan yang boleh memberi kesan kepada kanak-kanak dalam pelbagai cara, termasuk tingkah laku, sosial, dan kognitif. Ia dianggap gangguan neurologi dan tidak seperti gangguan tingkah laku yang lain, simptomnya boleh bermula seawal usia bayi.

Hello Health Group
 tidak menyediakan nasihat perubatan, diagnosis, atau rawatan.

Baca juga:

Adakah Perbuatan Mengusik dan Membuli itu Berbeza?

Perkembangan Kanak-kanak: Apa yang Anda Perlu Tahu

Anak Tantrum Mungkin Kerana Bakteria Usus: Ketahui Apa Kaitannya


Anak Sekarang Tak Kenal Game Tradisi? Ini 9 Mainan Outdoor Budak 90-an, Bagus Untuk Otak!

Mungkin ramai anak zaman sekarang tidak begitu mengenali apakah permainan kanak kanak zaman dulu. Ini termasuklah permainan seperti teng-teng dan galah panjang. Tahukah anda, bahawa permainan kanak-kanak zaman dahulu ini sebenarnya mempunyai manfaatnya yang tersendiri kepada perkembangan kanak-kanak?

 Ini manfaat permainan tradisional untuk anak anda.

Untuk mendapatkan lebih banyak info berkenaan Keibubapaan, anda boleh klik
di sini
.

9 permainan kanak kanak zaman dulu yang sangat baik untuk anak anda

Ini merupakan sembilan jenis permainan tradisional yang bukan sahaja popular dalam kalangan kanak-kanak zaman dahulu, tetapi mempunyai kebaikan yang tersendiri:

Permainan kanak kanak zaman dulu 1: Galah panjang

Galah panjang merupakan permainan yang memerlukan kerjasama ahli kumpulan untuk memenangi perlawanan.

Melalui permainan ini, kanak-kanak akan
menjadi lebih aktif
 dan menggunakan otak mereka dengan cara yang lebih baik.

Ia bukan sahaja menggalakkan kerjasama antara ahli kumpulan, tetapi juga merangsang
motor kasar otak
 anak dan melatih mereka untuk lebih fokus ketika melakukan sesuatu.

Selain itu juga, ia boleh meningkatkan perkembangan kemahiran komunikasi dalam diri anak.

Permainan kanak-kanak zaman dahulu 2: Teng-teng

Permainan teng-teng mungkin lebih digemari oleh anak perempuan berbanding kanak-kanak lelaki kerana ia lebih mudah dan kurang mencabar untuk dimainkan.

Melalui permainan teng-teng, ia boleh membantu anak anda untuk membina
kekuatan tubuh badan
 mereka.

Selain itu, ia juga boleh membantu koordinasi mata, tangan dan badan anak yang lebih baik.

Jika anak anda boleh berdiri atau melompat dengan sebelah kaki, ini petanda baik kerana ia merupakan satu pergerakan yang kompleks sewaktu
perkembangan kanak-kanak
.

Permainan kanak kanak zaman dulu 3: Tarik upih

Berbanding permainan teng-teng, permainan tarik upih ini mungkin lebih banyak dimainkan oleh kanak-kanak lelaki berbanding anak perempuan.

Ini kerana ia perlu menggunakan lebih
banyak kekuatan tubuh
 dan juga
tenaga untuk menarik upih
 kelapa atau upih pinang.

Permainan tradisonal ini mengajar anak untuk bertoleransi dalam membuat keputusan kerana ia akan menentukan siapakah yang perlu menarik upih dan siapakah yang akan duduk di atas upih tersebut.

Permainan kanak-kanak zaman dahulu 4: Main congkak

Siapa sahaja yang tidak mengenali permainan congkak. Dahulu, papan congkak hanya boleh didapati dalam bentuk kayu sahaja.

Namun kini, ia boleh didapati dalam bentuk plastik yang lebih ringan dan tidak mudah rosak.

Congkak melatih kanak-kanak untuk berfikir dengan
kaedah strategi secara kreatif
 bagi memenangi perlawanan.

Bukan itu sahaja, ia melatih
kemahiran mengira
 kanak-kanak kerana permainan ini melibatkan aktiviti tambah dan tolak sepanjang ia dimainkan.

Permainan kanak kanak zaman dulu 5: Konda-kondi

Permainan konda-kondi merupakan antara jenis permainan yang paling mudah tetapi sudah semakin lenyap daripada budaya masyarakat Malaysia.

Permainan ini melatih kanak-kanak untuk
memberikan fokus yang tinggi
 selain membantu koordinasi tangan dan mata sewaktu ia dimainkan.

Selain itu juga, ia menggalakkan
kanak-kanak untuk menjadi lebih aktif
 kerana melibatkan larian sepanjang ia dimainkan.

Permainan ini memberikan kanak-kanak peluang untuk mereka mengatur strategi secara kreatif dan mengasah kemahiran motor halus otak.

Permainan kanak-kanak zaman dahulu 6: Main guli atau biji getah

Permainan ini sering dimainkan oleh kanak-kanak zaman dahulu walaupun pada waktu sekolah (sewaktu rehat).

Penulis sendiri amat menggemari permainan ini walaupun hanya menggunakan biji getah sahaja, dan bukannya guli. Ini kerana biji getah boleh diperoleh dengan mudah dan tidak melibatkan sebarang modal.

Permainan ini memerlukan pelaksanaan strategi dan juga tumpuan yang baik untuk memastikan guli atau biji getah yang dilontarkan itu mengenai sasaran.

Permainan ini juga secara tidak langsung melatih koordinasi mata dan tangan kanak-kanak sewaktu ia dimainkan.

Permainan kanak kanak zaman dulu 7: Bermain layang-layang

Permainan layang-layang agak sukar untuk dimainkan di kawasan bandar atau taman perumahan.

Namun, ibu bapa boleh mengajak anak ke taman permainan atau di tepi pantai untuk sesekali bermain layang-layang bersama-sama.

Jika anak anda membuat layang-layang mereka sendiri, ia secara tidak langsung melatih
anak anda kemahiran
 memilih bahan yang betul untuk membuat layang-layang.

Selain itu, ia juga memupuk minat anak anda terhadap
ilmu sains
 kerana ia akan mengajar si kecil mengenai pergerakan angin dan juga tarikan graviti agar layang-layang dapat terbang tinggi dan tidak mudah jatuh.

Permainan kanak-kanak zaman dahulu 8: Lompat getah atau
zero point

Ada yang menyebutnya sebagai
zero point
 dan ada juga yang memanggilnya lompat getah. Ia boleh dimainkan dengan menggunakan rantaian getah yang dibuat sendiri atau menggunakan tali
skipping
.

Permainan ini memberikan kebaikan yang lebih kurang sama dengan permainan teng-teng.

Ini kerana ia melatih anak untuk melompat setempat dan memberi fokus agar tidak terkena tali yang dihayunkan.

Ia membina kekuatan fizikal dan juga
kemahiran motor halus
 yang sangat baik untuk perkembangan kanak-kanak.

Permainan kanak kanak zaman dulu 9: Baling selipar

Permainan ini juga boleh dikatakan agak seronok kerana ia akan melibatkan aktiviti kejar-mengejar antara ahli dua kumpulan.

Ia menjadikan otak
anak lebih kreatif
 kerana melatih si kecil untuk membuat strategi dan pelan bagi mengalahkan pihak lawan.

Disebabkan permainan ini banyak melibatkan aktiviti berlari, mengelak, mengacah dan juga melompat, ia membuatkan anak anda lebih gembira dan juga aktif sepanjang bermain.


Masih Belum Hamil? Mungkin Anda Ada Masalah Kekurangan Ovari!

Pernah dengar mengenai keadaan kekurangan ovari utama? Ia boleh menjadi punca wanita tidak subur. Ikuti perkongsian artikel ini untuk mengetahui lebih lanjut mengenainya.

Untuk mendapatkan lebih banyak info tentang Kesihatan Wanita, sila dapatkannya
di sini.

Keadaan berkaitan kesuburan wanita

Keadaan kekurangan ovari utama atau
primary ovarian insufficiency
 (POI), berlaku apabila ovari wanita berhenti berfungsi secara normal sebelum
berusia 40 tahun.

Secara amnya wanita akan mengalami penurunan kesuburan apabila menginjak usia 40 tahun – peralihan ke
fasa menopaus
, seperti haid tidak teratur.

Namun bagi individu POI atau turut dikenali sebagai kegagalan ovari pramatang,
masalah haid tidak teratur
 dan penurunan kesuburan wanita bermula sebelum usia 40 tahun. Bahkan boleh terjadi seawal usia remaja.

POI berbeza dengan menopaus pramatang yang boleh terjadi secara semula jadi, disebabkan penyakit, pembedahan, kemoterapi atau radiasi, di mana haid terhenti sebelum usia 40 tahun dan tidak boleh hamil.

Manakala cengan POI, haid masih dialami walaupun kadang-kadang dan masih boleh hamil. Dalam kebanyakan kes, punca POI tidak dapat diketahui.

Kenal pasti punca wanita tidak subur

Gejala kekurangan ovari utama sama dengan menopaus atau kekurangan estrogen, termasuklah:

Haid tidak teratur atau dilangkau – boleh terjadi selama bertahun-tahun atau berkembang
selepas kehamilan
 mahupun apabila menghentikan
pengambilan pil kawalan kelahiran

Kesukaran hamil

Kilat panas (
hot flashes
)

Berpeluh malam

Kekeringan faraj

Mata kering

Kesukaran menumpukan perhatian

Penurunan keinginan seksual

Jumpa doktor sekiranya:

Anda berusia 35 tahun ke bawah.
 Doktor akan mencadangkan agar pasangan mencuba sendiri selama setahun sebelum rawatan.

Berusia antara 35-40 tahun.
 Jumpa doktor selepas 6 bulan mencuba.

Lebih daripada 40 tahun.
 Doktor mungkin akan mencadangkan rawatan secepat mungkin.

Memahami punca wanita tidak subur

Kekurangan ovari utama mungkin terjadi disebabkan:

Kecacatan kromosom

Beberapa gangguan genetik dikaitkan dengan POI, termasuklah
sindrom Turner
 mosaik

Toksin

Kemoterapi dan
terapi radiasi
 punca biasa POI disebabkan oleh toksik yang merosakkan bahan genetik dalam sel.

Toksik lain seperti asap rokok, bahan kimia, racun perosak dan virus mungkin mempercepatkan kegagalan ovari.

Punca wanita tidak subur: Penyakit autoimun

Jarang berlaku di mana sistem imun menghasilkan antibodi terhadap tisu ovari, merosakkan folikel mengandungi telur dan telur itu sendiri.

Punca yang mencetuskan tindak balas ini tidak jelas, tetapi pendedahan kepada virus antara kemungkinannya.

Faktor tidak diketahui punca wanita tidak subur

Penyebab POI sering tidak diketahui (idiopatik). Doktor akan mengesyorkan ujian lanjut untuk mencari puncanya.

Baca juga:

Faktor risiko

Beberapa faktor boleh menyebabkan peningkatan risiko untuk punca wanita tidak subur terjadi, seperti:

Umur
. Risiko meningkat antara usia 35-40. Namun ia turut boleh dialami individu lebih muda, bahkan remaja

Sejarah keluarga
. Risiko juga meningkat sekiranya ada sejarah keluarga yang mengalami POI

Pembedahan ovari
. Pembedahan melibatkan ovari akan meningkatkan risiko untuk mengalami kegagalan ovari pramatang ini

Genetik
. Perubahan dan keadaan pada genetik menjadikan wanita berisiko tinggi untuk POI

Komplikasi kekurangan ovari utama

Beberapa risiko masalah kesihatan lain turut berkembang seperti:

Kemandulan

Kesuburan seorang wanita terganggu disebabkan POI akan menjejaskan
peluangnya untuk hamil
. Dalam kes jarang berlaku, kehamilan boleh terjadi sehingga kehabisan telur dalam ovari.

Osteoporosis

Estrogen membantu
mengekalkan tulang yang kuat
. Wanita dengan tahap estrogen rendah berisiko mengalami tulang lemah dan rapuh serta cenderung untuk patah.

Kemurungan atau kegelisahan

Risiko kemandulan dan komplikasi lain mengakibatkan sesetengah wanita menjadi murung atau mudah cemas.

Penyakit jantung

Tahap estrogen rendah mempengaruhi otot yang melapisi arteri dan meningkatkan penumpukan kolesterol pada arteri – mengembangkan
risiko aterosklerosis.

Sindrom mata kering dan penyakit permukaan mata

Kedua-dua keadaan ini boleh menyebabkan ketidakselesaan dan penglihatan kabur. Tanpa rawatan , ia boleh mengakibatkan kerosakan mata kekal.

Fungsi tiroid rendah

Dikenali sebagai hipotirodisme – ia menjejaskan metabolisme dan tahap tenaga badan yang sangat rendah serta otak tidak aktif.

Merawat punca wanita tidak subur

Buat masa ini tiada rawatan terbukti dapat mengembalikan fungsi normal ovari. Namun ada cara yang boleh mengatasi gejala POI serta menurunkan risiko masalah kesihatan.

Terapi penggantian hormon (HRT) – memberikan tubuh estrogen dan hormon lain yang tidak dihasilkan ovari. HRT
meningkatkan keinginan seksual
, mengurangkan risiko penyakit jantung dan osteoporosis

Suplemen kalsium dan vitamin D – ini kerana wanita POI berisiko tinggi mengalami osteoporosis

Persenyawaan in vitro (IVF)
 – jika mengalami kekurangan ovari utama dan ingin hamil, anda boleh mencuba rawatan IVF

Aktiviti fizikal kerap dan
berat badan seimbang
 – dapat menurunkan risiko osteoporosis dan penyakit jantung

Merawat masalah berkaitan – jika wujud masalah berkaitan POI, ia penting untuk merawatnya juga. Rawatan mungkin melibatkan pengambilan ubatan dan hormon

Pemeriksaan doktor

Jika anda lewat mengalami haid selama 3 bulan atau lebih, berjumpalah doktor untuk mengetahui puncanya.

Haid lewat
 boleh terjadi kerana beberapa faktor seperti kehamilan, tekanan, perubahan diet atau tabiat bersenam. Tetapi, adalah lebih baik jika ia dinilai oleh pakar.

Anda mungkin tidak kisah dengan masalah kesuburan seorang wanita seperti tidak mengalami haid, namun lakukanlah pemeriksaan doktor untuk mengetahui puncanya.

Ini kerana tahap estrogen rendah cenderung menyebabkan kerapuhan tulang dan risiko penyakit jantung.


Pitam Tengok Lelaki Banyak Bulu Ketiak, Ini Sebab Mengapa Anda Kena Kerap Mencukur!

Untuk mencukur bulu ketiak atau tidak adalah semestinya keputusan peribadi. Walau bagaimanapun, terdapat kajian dan tinjauan menunjukkan bahawa terdapat beberapa sebab yang kukuh mengapa lelaki harus sekurang-kurangnya cuba untuk mencukur ketiak mereka.

Mengapa lelaki harus mencukur bulu ketiak?

Untuk rupa dan bau yang lebih baik

Ramai individu lelaki percaya bahawa bulu ketiak yang panjang menjadikan mereka kelihatan lebih maskulin. Ia tidaklah salah secara sepenuhnya. Namun, ambil masa sejenak untuk melihat ketiak anda. Jika anda seolah-olah mempunyai ‘hutan yang tergantung’ di situ, anda mungkin perlu mempertimbangkannya semula dengan serius.

Dalam sebuah kaji selidik yang tidak formal, sebilangan besar wanita mengatakan bahawa bulu ketiak adalah menjijikkan. Kesimpulannya, sebenarnya sebarang jenis bulu / rambut pun mampu memerangkap peluh dan bau.

Untuk menyingkirkan apa yang tidak perlu

Kawasan ketiak mempunyai banyak kelenjar apokrin yang bertanggungjawab
menghasilkan peluh.
 Peluh lelaki mengandungi steroid, lipid, protein, dan bahan kimia lain.

Bahan koktel ini dipercayai membawa maklumat tertentu. Para saintis mendapati bahawa bulu ketiak mungkin digunakan untuk menarik pasangan pada zaman purba. Walau bagaimanapun, ia mungkin tidak berfungsi dengan cara yang sama pada wanita zaman moden. Jadi mengapa harus menyimpannya?

Mengapa lelaki harus bercukur bulu ketiak?

Anda masih boleh menyimpan bulu ketiak dan menjadi ‘lelaki’ jika ia tidak kelihatan menjalar keluar semasa anda mengangkat lengan apabila tidak memakai baju. Jika anda mempunyai rambut yang kerinting, bulu ketiak anda tidak seharusnya dibiarkan sehingga membentuk semak gergasi apabila lengan anda diangkat.

Bulu ketiak anda tidak boleh dibiarkan dengan lama sehingga ia kusut dan bersimpul. Yang paling penting, jangan biarkan ketiak anda berbau busuk. Jika bulu ketiak anda melanggar mana-mana peraturan ini, mencukurnya adalah jalan terbaik.

Bagaimana mencukur bulu ketiak dengan selamat?

Menggunting

Sekiranya idea untuk mencukur bulu ketiak anda tidak boleh diterima, anda boleh cuba mengguntingnya terlebih dahulu. Hanya gunakan gunting kecil untuk memotongnya supaya lebih pendek. Anda boleh meninggalkannya pada beberapa sentimeter sebagaimana yang anda suka.
Rambut yang lebih pendek akan mengurangkan penghasilan bau dan peluh.

Mencukur

Jika menggunting masih tidak cukup untuk menjadikan ketiak anda lebih senang dipandang, anda harus mencukurnya. Sekiranya bulu anda panjang, anda harus bermula dengan memotongnya terlebih dahulu.

Kemudian, anda boleh mencukurnya dengan menggunakan
pisau cukur dan krim pencukur
 yang anda gunakan untuk mencukur muka anda. Pastikan anda menggunakannya pada arah ke atas dan ke bawah.

Elakkan menyeretnya dari sisi ke sisi atau anda mungkin akan mengalami kerengsaan dan
razor bump
. Jangan mencukur kawasan kulit yang sama terlalu banyak untuk alasan yang sama. Anda boleh cuba mencukur selepas mandi ketika rambut lebih lembut untuk menjadikannya lebih selesa.

Anda mungkin berminat untuk membaca artikel:

5 Kesilapan Penampilan Lelaki yang Biasa Berlaku

9 Makanan yang Membunuh Keinginan Seksual Lelaki

Wanita Hidup Lebih Lama Berbanding Lelaki Di Seluruh Dunia, Tetapi Kenapa?


Apa Keistimewaan Diet Mediterranean Sehingga Dinobatkan Pola Pemakanan Terbaik?

Adakah anda inginkan perubahan gaya hidup baru di tahun 2022 ini? Cubalah jenis diet terbaik tahun lepas (diet Mediterranean)!

Untuk tahun keempat berturut-turut, diet Mediterranean terus dinobatkan sebagai diet keseluruhan terbaik, menurut ranking tahunan
US News & World Report.

Daripada 40 jenis diet yang ada, diet ini berjaya menempah tempat pertama! Ia terbukti secara ilmiah membantu mencegah pelbagai penyakit kronik.

Diet ini turut menekankan pengambilan buah-buahan, sayur-sayuran, dan biji-bijian, termasuk mengurangkan susu dan daging.

Ingin tahu dengan lebih lanjut? Jom baca!

Jenis diet terbaik, Mediterranean: Apa yang menjadikannya paling baik?

Diet paling sihat di dunia
, diet Mediterranean banyak mengetengahkan pengambilan buah-buahan, sayur-sayuran, biji-bijian, kekacang dan minyak zaitun.

Tambahan itu, diet ini turut menekankan pengamalan lemak dan ikan yang sihat berbanding daging merah.

Penyelidikan menunjukkan manfaat mengikuti pola makan gaya Mediterranean dapat menyumbang kepada:

Penurunan berat badan yang lebih baik

Kawalan tahap glukosa darah (gula) yang lebih baik

Mengurangkan risiko kemurungan

Penurunan tahap keradangan

Faktor risiko serangan jantung

Strok

Penyakit Alzheimer

Antara yang tidak jauh ketinggalan adalah diet DASH, merupakan pendekatan untuk menghentikan hipertensi, dan diet Flexitarian, yang mendorong untuk menjadi
vegetarian
 tetapi cukup fleksibel untuk membenarkan pengamal memakan
burger
.

Apa persamaan semua diet ini? Mereka menekankan untuk mengurangkan pengambilan makanan diproses, dan memfokuskan makanan dilengkapi buah-buahan, sayur-sayuran, kekacang, dan biji-bijian.

Diet Dukin dan Keto, yang menekankan pengambilan
makanan berprotein tinggi
 atau tinggi lemak dengan kadar karbohidrat secara minimum, menyusul pada peringkat terakhir dan kedua terakhir.

Pola-pola pemakanan tersebut dinilai buruk oleh pakar kerana mereka didapati sangat ketat, sukar diikuti, dan menyingkirkan keseluruhan kumpulan makanan, yang tidak digalakkan oleh garis panduan diet.

Dalam proses menilai sesuatu diet, panel pakar penyakit jantung dan diabetes, pemakanan, diet, psikologi makanan dan obesiti mengkaji penyelidikan daripada sumber jurnal perubatan, laporan kerajaan dan lain-lain.

Kenali makanan asas jenis diet terbaik, diet Mediterranean

Amalkan pengambilan: Sayuran, buah-buahan, kekacang, biji-bijian, kentang, roti, herba, rempah, ikan, makanan laut dan
 extra virgin olive oil

Makan secara sederhana:
Poultry
, telur, keju dan yogurt

Makan kadangkala sahaja: Daging merah

Jangan makan: Minuman manis bergula,
gula tambahan
, daging proses,
refined grains, refined oils
 dan makanan diproses lain

6 kebaikan diet Mediterranean

#1 Kesihatan jantung

Menurut
American Heart Association
 (AHA), diet Mediterranean dapat membantu anda mencapai pola pemakanan sihat yang membantu melawan penyakit kardiovaskular dan mengurangkan risiko-risikonya.

#2 Menguruskan diabetes

Satu kajian yang diterbitkan dalam jurnal
Diabetes Care
, mendakwa dengan mengikuti diet Mediterranean, ia bantu meningkatkan kognisi

pada pesakit dengan diabetes jenis 2.

Menurut kajian yang diketuai Dr. Josiemer Mattei, Penolong Profesor Pemakanan, Jabatan Pemakanan Universiti Harvard, diet ini
mempromosikan sumber antioksidan
, vitamin, dan asid lemak tak jenuh yang berupaya meningkatkan kesihatan neurovaskular serta mengurangkan tekanan oksidatif, metabolit, dan keradangan kronik.

#3 Jenis diet terbaik ini boleh meningkatkan kesihatan usus

Beberapa kajian turut membuktikan diet ini bermanfaat untuk kesihatan usus secara keseluruhan.

Menurut kajian yang dibentangkan di UEG Week Barcelona 2019, makanan Mediterranean menawarkan sifat anti radang yang membantu bakteria usus sihat berkembang.

#4 Menggalakkan kesihatan otak

Tahukah anda, diet yang penuh dengan elemen buah-buahan, sayur-sayuran dan kekacang amat menyihatkan untuk otak?

Satu kajian, yang diterbitkan dalam jurnal
Neurology
, mendapati jenis diet terbaik ini membantu anda memperoleh ‘usia’ otak yang lebih muda dengan melambatkan proses penurunan kognitif!

#5 Mencegah kanser payudara

Kanser payudara menjadi salah satu kebimbangan utama dalam kalangan wanita di seluruh dunia.

Berita baik buat kaum Hawa, barah ini dapat dikurangkan dengan diet Mediterranean, menurut sebuah kajian diterbitkan dalam jurnal
JAMA Internal Medicine
.

Dalam penelitian tersebut, kesan bermanfaat daripada diet Mediterranean yang dilengkapi dengan
extra virgin olive oil
 bertindak sebagai faktor pencegahan utama kanser payudara.

#6 Pengurangan berat

Diet Mediterranean juga boleh membantu mereka yang sedang bergelut dalam menurunkan berat badan.

Kajian dalam jurnal
Systematic Review of the Mediterranean Diet for Long-Term Weight Loss
 membuktikan, mereka yang berlebihan berat badan atau mengalami kegemukan berjaya
menurunkan lebih banyak berat badan
 dengan mengamalkan diet Mediterranean berbanding diet rendah lemak.

Kumpulan jenis diet terbaik ini dikatakan mencapai hasil yang sama dengan peserta diet berat badan yang lain.

Memulakan jenis diet terbaik, Mediterranean…

Ingin menjadikan diet Mediterranean sebagai salah satu
goals
anda tahun ini? Mari ikuti panduan diet berikut!

Panduan ini memberikan maklumat lengkap berkenaan jenis makanan diperlukan untuk mewujudkan diet sihat dan seimbang serta jumlah pengambilan daripada setiap kumpulan makanan:

Makan sekurang-kurangnya 5 porsi
pelbagai buahan dan sayuran setiap hari

Jadikan asas makanan bersumberkan makanan berkanji seperti kentang, roti, nasi atau pasta. Pilih versi bijirin penuh ya!

Sertakan sumber protein seperti kekacang, ikan, telur, daging rendah lemak (sekali-sekala) dan makanan berprotein yang lain

Bersederhana dengan makanan berasaskan tenusu atau alternatif tenusu (seperti minuman soya) dan pilih pilihan rendah lemak serta rendah gula

Pilih sapuan dan minyak
unsaturated
, makan dalam jumlah kecil

Minum 6 hingga 8 gelas air sehari

Jika ingin mengambil minuman dan
makanan tinggi lemak
 atau gula, pastikan untuk kekal dalam jumlah kecil

Anda tidak perlu mencapai keseimbangan ini dengan setiap hidangan, tapi cuba lakukannya dengan betul sama ada sekali sehari atau bahkan seminggu sekali, mengikut keselesaan okey!


Minyak Zaitun: Adakah Ia Pilihan yang Sihat?

Minyak zaitun adalah nutrien yang digunakan secara meluas sebagai minyak salad dan dalam masakan. Ia juga adalah elemen diet Mediterranean kerana kaya dengan asid lemak mono tak tepu yang mana bermanfaat untuk memperbaiki profil lipid dan mengurangkan morbiditi kardiovaskular. Bagi menghasilkan minyak khas ini, buah zaitun ditekan.

Minyak ini digunakan dalam pelbagai industri termasuk kosmetik, perubatan, masakan, pembuatan sabun, malah juga digunakan sebagai bahan bakar untuk lampu tradisional. Walaupun minyak ini berasal dari Mediterranean, hari ini penggunaannya sudah meluas ke seluruh negara.

Adakah Minyak Zaitun Menyihatkan?

Minyak yang berlainan mempunyai kegunaan berbeza. Minyak zaitun agak stabil untuk memasak. Ia mempunyai rasa yang hebat untuk makan yang tidak panas. Tetapi adakah ia sihat?

Jenis lemak utama yang terdapat dalam minyak zaitun adalah asid lemaktaktepu (MUFAs), yang dianggap sebagai lemak yang sihat. Apa maksud “lemak sihat’?

Ini bermakna jika anda menggantikan lemak lain dalam diet anda – lemak trans dan lemak tepu – dengan MUFA, anda boleh mengurangkan risiko penyakit jantung anda. Anda akan meningkatkan HDL (kolesterol “baik’) dan menurunkan LDL teroksidasi (“kolesterol’ buruk) di dalam aliran darah.

Jenis-jenis Minyak Zaitun

Terdapat pelbagai jenis minyak zaitun, termasuk yang berikut:

Virgin olive oil:
 Ia digunakan untuk memasak dengan kandungan asid yang lebih rendah.

Extra virgin olive oil:
 Ini adalah yang lebih baik dan dibuat dengan tekanan sejuk (cold pressing) buah zaitun.

Pure olive oil:
 Jenis ini adalah gabungan minyak bertapis dan tulen. Ia mengandungi kandungan berasid yang lebih tinggi.

Lampante oil:
 Ia digunakan sebagai bahan bakar dan tidak disyorkan untuk tujuan memasak.

Minyak Zaitun Atau Minyak Zaitun Ekstra Dara, Mana Lebih Baik?

Minyak zaitun dan minyak zaitun extra dara (EVOO)berbeza dan tidak bertindak balas dengan cara yang sama dengan haba memasak. Semua minyak zaitun berasal dari buah tanaman zaitun, tetapi apa yang menyumbang kepada perbezaan adalah bagaimana minyak diekstrak dan diproses.

Minyak zaitun

Mana-mana minyak yang kadang-kadang dipanggil “Minyak Zaitun Tulen’ atau “Minyak Zaitun Ringan’) kemungkinan besar lebih ringan dalam warna (kuning pucat) dan kos lebih rendah berbanding yang lain. Minyak ini biasanya campuran minyak zaitun ditekan sejuk dan minyak yang telah ditapis untuk menghilangkan kekotoran semula jadi dalam minyak. Untuk melakukan ini, minyak telah dirawat sama ada secara kimia atau dengan haba. Minyak yang dihasilkan lebih ringan dalam warna, hampir neutral dalam rasa, dan mampu menahan suhu yang lebih tinggi daripada minyak zaitun ekstra.

Minyak zaitun ekstra dara

Apa-apa minyak zaitun yang diperakui sebagai “ekstra dara’ tidak terdedah kepada rawatan kimia atau haba, bermakna minyak telah ditekan sejuk dari buahnya. Ini meninggalkan minyak berkualiti tinggi yang lebih beraroma dan berwarna gelap. Terdapat pelbagai citarasa dari EVOO kepada yang lain, dari herba dan buah hingga pahit dan pedas (peppery), bergantung kepada buah zaitun yang dituai. Oleh kerana minyak ini menonjolkan rasa buah zaitun, para petani dan pembuat minyak lebih berhati-hati dalam memilih zaitun yang terbaik untuk minyak ekstra. Juga, kerana minyak ini tidak “ditapis,’ ia mempunyai titik asap yang lebih rendah (ia terbakar pada suhu yang lebih rendah), memerlukan perhatian yang lebih berhati-hati apabila memasak supaya anda tidak membakar minyak dan memberikan makanan anda rasa yang tidak menyenangkan.

Adakah Baik Minyak Zaitun Digunakan untuk Memasak?

Minyak zaitun sangat berkhasiat. Ia bukan sahaja kaya dengan manfaat asid lemak dan antioksidan yang kuat tetapi juga ruji makanan untuk sesetengah populasi yang paling sihat di dunia.

Walau bagaimanapun, ramai yang percaya bahawa ia tidak sesuai untuk memasak kerana mengandungi lemak tidak tepu. Sementara yang lain mendakwa bahawa ia adalah pilihan yang sangat baik untuk memasak, walaupun untuk kaedah pemanasan yang tinggi seperti menggoreng
(frying).

Manfaat Minyak Zaitun

Kajian manfaat kesihatan penggunaan minyak zaitun mengisi halaman jurnal perubatan di seluruh dunia. Penyakit jantung, kencing manis, Alzheimer dan kanser adalah antara senarai penyakit panjang yang boleh dielakkan dan keadaan yang boleh diperbaiki dengan diet yang memasukkan minyak ini.

Antara manfaat minyak zaitun adalah:

 Sistem kardiovaskular

Minyak zaitun adalah sumber utama lemak diet dalam diet Mediterranean. Kadar kematian yang lebih rendah daripada penyakit kardiovaskular di kawasan Mediterranean, berbanding dengan bahagian lain di dunia.

Kajian semula kajian yang dilakukan di Barcelona, Sepanyol, melihat kesan biologi dan klinikal minyak zaitun. Keputusan mendedahkan bahawa orang yang sering mengambil minyak zaitun kurang berkemungkinan untuk mengembangkan penyakit kardiovaskular, termasuk hipertensi (tekanan darah tinggi), strok, dan hiperlipidemia (kolesterol darah yang tinggi dan tahap trigliserida).

Pengambilan minyak zaitun juga kelihatan membantu mengurangkan keradangan, disfungsi endothelial (masalah dengan pembalut dalam saluran darah), trombosis, dan metabolisme karbohidrat.

 Membantu mencegah strok

Para saintis di Perancis menyimpulkan bahawa minyak zaitun dapat mencegah strok pada orang yang lebih berusia. Mereka mendapati bahawa orang tua yang sering menggunakan minyak ini untuk memasak dan salad
dressing
 atau dengan roti mempunyai risiko strok 41 peratus lebih rendah, berbanding dengan mereka yang tidak pernah memakannya. Para penyelidik mencadangkan bahawa minyak jugamungkin cara yang murah dan mudah untuk mencegah strok, masalah biasa pada orang tua.

 Melindungi risiko kemurungan

Orang yang dietnya tinggi dalam lemak trans mungkin mempunyai risiko kemurungan yang lebih tinggi, berbanding dengan mereka yang dietnya kaya dengan lemak mono tak tepu dan poli tak tepu. Lemak trans banyak digunakan dalam makanan segera dan makanan seperti pastri.

Menurut satu kajian yang dilakukan di University of Las Palmas de Gran Canaria di Sepanyol dan diterbitkan dalam PLoS ONE, minyak zaitun nampaknya melindungi sedikit daripada risiko kemurungan, walaupun setelah mengambil kira diet, aktiviti fizikal, dan gaya hidup orang ramai.

Data mengenai 12,000 sukarelawan dalam tempoh 6 tahun menunjukkan bahawa, perbandingan dengan orang yang lemak dietnya kebanyakannya minyak zaitun, mereka yang mengambil trans-lemak secara teratur mempunyai risiko lebih tinggi 48 peratus untuk mengalami kemurungan. Ini bermakna semakin trans-lemak yang mereka makan, semakin tinggi risiko.

 Menguragkan risiko kanser payudara

Para saintis dari Barcelona di Sepanyol mendapati satu mekanisme utama yang mana minyak zaitun dara melindungi tubuh daripada kanser payudara, berbeza dengan minyak sayuran lain.

Selepas menyahkodkan isyarat dalam sel-sel tumor payudara yang diaktifkan oleh minyak zaitun dara, mereka menyimpulkan bahawa minyak itu mengurangkan aktiviti p21Ras, onkogene. Onkogen ini menghalang kerosakan DNA, menggalakkan kematian sel tumor, dan mencetuskan perubahan dalam laluan isyarat protein.

Pasukan itu juga menunjukkan hubungan antara minyak zaitun dara dan insiden yang lebih tinggi daripada tumor benigna, atau bukan kanser, tumor payu dara.

 Membantu mengekalkan tahap kolesterol yang sihat

Satu kajian Jepun yang diterbitkan dalam
 Medical Science Monitor
menunjukkan bahawa konsentrasi kolesterol lipoprotein berkepadatan rendah (LDL)jatuh (menurun) pada 28 pesakit luar yang mengambil suplemen minyak zaitun sekali sehari selama 6 minggu.

LDL sering dirujuk sebagai “kolesterol jahat’. “Kolesterol baik’ adalah lipoprotein berketumpatan tinggi (HDL). Penulis menyimpulkan bahawa hasil ini menunjukkan pengaruh minyak zaitun yang sangat bermanfaat terhadap spektrum lipoprotein.

 Membantu mencegah penyakit Alzheimer

Oleocanthal adalah sejenis sebatian fenik semula jadi yang terdapat dalam minyak zaitun extra. Dalam eksperimen makmal dengan tikus, penyelidik menyatakan bahawa oleocanthal membantu mengusir protein penyakit Alzheimer yang tidak normal dari otak.

Pasukan itu juga melihat sama ada oleocanthal mungkin membantu mencegah beta-amyloid daripada terkumpul. Beta amiloid dipercayai merupakan faktor utama dalam penyakit Alzheimer (AD). Penemuan mendedahkan bahawa oleocanthal meningkatkan pengeluaran dua protein dan enzim utama yang membantu penyingkiran beta-amyloid dari otak.

Kadar penyakit Alzheimer lebih rendah di negara-negara Mediterranean, di mana penggunaan minyak zaitun lebih tinggi daripada mana-mana sahaja di dunia. Oleh itu, penyelidik di Sepanyol telah menyarankan agar makan makanan Mediterranean dengan tambahan beberapa EVOO atau campuran minyak zaitun yang kaya dengan antioksidan dapat membantu melindungi fungsi kognitif pada orang dewasa yang lebih berusia.

 Melindungi pankreatitis akut

Minyak zaitun dara yang lebih tinggi kaya dengan asid oleik dan hydroxytyrosol, yang menjejaskan perkembangan pankreatitis akut, atau keradangan pankreas secara tiba-tiba.

Dalam percubaan makmal di University of Granada di Sepanyol, penyelidik mendapati bahawa komponen EVOO kelihatan melindungi daripada pankreatitis akut.

 Minyak zaitun dan hati

Penyiasat dari Tunisia dan Arab Saudi melakukan kajian yang menunjukkan EVOO dapat melindungi hati dari tekanan oksidatif. Tekanan oksidatif merujuk kepada kerosakan sel yang berkaitan dengan tindak balas kimia antara radikal bebas dan molekul lain dalam tubuh.

Setelah memberikan tikus makmal sebagai herbisida yang agak toksik, mereka kemudian diberi makan diet yang mengandungi minyak zaitun. Ia kelihatan melindungi sebahagiannya daripada kerosakan hati.

 Membantu melindungi dari kolitis ulseratif

Kolitis ulseratif menyebabkan keradangan usus besar, atau kolon. Ia adalah sejenis penyakit radang usus (IBD) yang sama dengan penyakit Crohn. Para saintis di United Kingdome mengatakan bahawa memakan lebih banyak minyak zaitun dapat membantu menangkis kolitis ulseratif.

Mereka melihat data untuk lebih 25,000 orang, berumur 40 hingga 65 tahun dan tinggal di U.K. Tiada seorang pun daripada mereka mempunyai kolitis ulseratif pada permulaan kajian.

Penemuan menunjukkan bahawa para peserta dengan pengambilan asid oleik yang tertinggi, komponen minyak zaitun, mempunyai risiko 90 peratus lebih rendah untuk mengalami kolitis ulseratif berbanding mereka yang mempunyai pengambilan terendah.

Para penyelidik mencadangkan bahawa memakan dua hingga tiga sudu minyak zaitun setiap hari juga boleh mempunyai kesan perlindungan.

Penyimpanan Minyak Zaitun

Simpan minyak zaitun anda di tempat yang sejuk, kering, dan gelap. Anda tidak perlu bimbang untuk sentiasa memindahkannya dari dapur anda semasa anda memasak. Tetapi apabila anda selesai memasak, letakkan di suatu tempat ia tidak akan mendapat radian/bahang haba, sama ada dari peralatan atau matahari. Ia akan kekal beraroma dan tahan lebih lama.

Jenis Minyak Lain yang Menyihatkan

Minyak kelapa

Minyak kelapa harus sama ada dielakkan atau ambil secara sederhana. Titik utama konflik adalah kandungan lemak tepu yang tinggi, tidak seperti minyak berasaskan tumbuhan yang lain. Beberapa pakar, termasuk Persatuan Jantung Amerika, berpendapat bahawa menggantikan makanan yang tinggi lemak tepu dengan pilihan yang lebih sihat dapat menurunkan tahap kolesterol darah dan meningkatkan lipid profil. Namun, sains mula mencadangkan bahawa tidak semua lemak tepu tidak baik untuk anda.

Itu tidak bermakna ia harus diharamkan dari pantri anda. Lemak tepu boleh menjadi minyak yang lebih sihat untuk digunakan apabila anda memasak pada suhu yang sangat tinggi atau menggoreng makanan (sesuatu yang pasti perlu dilakukan secara sederhana), kerana ia lebih stabil pada suhu tinggi.

Minyak sayuran

Istilah “minyak sayuran’ digunakan untuk merujuk kepada mana-mana minyak yang berasal dari sumber tanaman, dan minyak sayuran yang menyihatkan bergantung pada sumbernya dan apa yang digunakan. Kebanyakan minyak sayuran di pasaran adalah campuran kanola, jagung, kacang soya, safflower, minyak sawit dan bunga matahari. Bagaimanapun, ia tidak semestinya tidak baik untuk anda, tetapi anda boleh mendapatkan lebih banyak manfaat daripada minyak zaitun.

Minyak kanola

Minyak kanola berasal dari rapeseed, sebuah tumbuhan berbunga, dan mengandungi sejumlah lemak mono tak tepu dan jumlah lemak yang poli tak tepu. Daripada semua minyak sayur-sayuran, minyak kanola cenderung mempunyai sedikit lemak tepu. Ia mempunyai titik asap yang tinggi, yang bermaksud ia boleh membantu memasak pada suhu tinggi. Minyak kanola yang “ditekan sejuk’ atau belum diproses boleh didapati, tetapi ia sukar untuk dijumpai.

Minyak bunga matahari

Minyak ini tinggi vitamin E; satu sudu mengandungi 28% daripada pengambilan nutrien yang disyorkan setiap hari. Ia mempunyai titik asap yang tinggi dan tidak mempunyai rasa yang kuat, yang bermaksud ia tidak akan mengatasi hidangan. Walau bagaimanapun, minyak bunga matahari mengandungi banyak asid lemak omega-6. Tubuh memerlukannya, tetapi omega-6 dianggap sebagai pro-inflamasi, sedangkan omega-3 adalah anti-inflamasi. Mengambil terlalu banyak omega-6 tanpa mengimbangi dengan omega-3, boleh mengakibatkan keradangan berlebihan dalam tubuh. Jadi, bersederhana dalam pengambilannya.

Minyak avokado

Minyak avokado adalah pilihan yang hebat. Ia tidak diperbaharui seperti EVOO, tetapi ia mempunyai titik asap yang lebih tinggi, yang bermaksud ia boleh digunakan untuk memasak pada api yang lebih tinggi dan sangat baik untuk goreng. Ia tidak mempunyai banyak rasa, yang menjadikannya pilihan yang baik untuk memasak. Ia hanya berkrim, seperti avokado. Minyak avokado mengandungi kedua-dua asid lemak mono tak tepu dan poli tak tepu (ia mempunyai salah satu kandungan lemak mono tak  tertinggi di antara minyak goreng) dan juga vitamin E. Satu kelemahan adalah ia lebih mahal.

Minyak kacang

Minyak kacang, seperti kacang tanah, boleh menjadi eksperimen yang menyeronokkan di dapur, terutamanya kerana terdapat banyak jenis yang berbeza. Minyak kacang tanah mempunyai salah satu kandungan lemak mono tak tepu tertinggi di kalangan minyak masak. Ia biasanya beraroma dengan rasa dan bau kacang, dan memasak dengan baik pada api yang tinggi.

Minyak bijan

Minyak mengandungi kedua-dua asid lemak mono tak tepu dan poli tak tepu, walaupun ia tidak terlalu tinggi dalam nutrien lain. Ia mempunyai titik asap yang lebih tinggi dan boleh digunakan untuk resipi bersuhu tinggi.

Minyak walnut

Minyak ini mempunyai titik asap yang rendah, jadi ia tidak baik untuk memasak, tetapi ia boleh digunakan dalam banyak cara lain seperti pada penkek, buah segar dan ais krim. Minyak walnut mempunyai nisbah asid lemak yang baik omega-6 hingga omega-3, yang membantu menjaga keradangan dalam pemeriksaan.

Minyak flaxseed

Minyak bunga biji rami (flexseed) tinggi omega-3 dan mempunyai titik asap yang sangat rendah, yang bermaksud ia juga tidak boleh digunakan untuk memasak. Pastikan ia disimpan di lokasi suhu rendah, seperti di dalam peti sejuk.

Baca juga:

Minyak Kelapa Sawit: Sihat atau Tidak?

11 Rahsia Minyak Kelapa Yang Menakjubkan

Minyak Ikan, Kelebihannya untuk Kesihatan


Pasangan Yang Idamkan Baby Girl Boleh Cuba Petua Ini, Pasti Berkesan!

Seronoknya kalau dapat
baby girl
, boleh pakai baju
matching
 dengan Mama. Tetapi ada ke tips dapat anak perempuan yang boleh dicuba?

Mencari petua dapat anak perempuan

Adakah hati anda teruja setiap kali melihat baju
bayi perempuan yang cantik
? Jawapannya mestilah, kan?

Sebab itulah anda memilih untuk membaca artikel ini, kerana ingin mengetahui petua dapat anak perempuan.

Seperkara yang perlu anda ketahui, sebarang tip dapat
baby
 perempuan mahupun lelaki secara semula jadi ini tidak menjaminkan 100% kejayaan.

Namun jika anda benar-benar
menginginkan untuk hamil bayi
 perempuan, tiada salahnya untuk mencuba.

Bahkan, anda mempunyai peluang sebesar 50%.

Sudah bersedia untuk mencuba petua dan cara bagi memperolehi cahaya mata perempuan? Jom kita lihat satu persatu!

Untuk mendapatkan lebih banyak info tentang Cubaan Hamil, sila dapatkannya
di sini.

Tips dapat anak perempuan

Sebenarnya, tidak kira bayi lelaki atau perempuan, paling penting adalah anak yang dilahirkan itu sihat.

Pun begitu tidak dinafikan, setiap pasangan mempunyai impian mereka sendiri untuk mempunyai bayi perempuan.

Antaranya mungkin kerana membesar dengan adik-beradik lelaki atau sudah mempunyai anak lelaki.

Terdapat pelbagai cara boleh dicuba untuk mendapatkan bayi perempuan, cuma 1 perkara yang perlu diingatkan adalah pada akhirnya sperma yang akan menentukan
jantina bayi
.

Berikut antara 6 cara yang boleh dicuba:

Kaedah Shettles

Kaedah ini telah digunakan untuk pemilihan jantina bayi sejak tahun 1960-an.

Ia dikatakan berjaya mencapai kadar kejayaan sehingga 75% bagi
pasangan berkahwin
 yang mengidamkan bayi perempuan.

Perkara penting yang perlu diberikan perhatian berkaitan kaedah ini adalah:

Anda perlu
melakukan hubungan seks
 antara 2 hingga 4 hari sebelum ovulasi jika mahu hamil anak perempuan

Anda harus elakkan hubungan seksual apabila terdapat lendir faraj warna putih telur. Itu adalah
petanda sedang mengalami ovulasi

Anda digalakkan untuk bersama pasangan pada hari-hari awal kitaran haid dan mengelakkannya beberapa hari sebelum dan selepas ovulasi

Sebagai tips dapat anak perempuan melalui kaedah Shettles ini, seorang wanita harus sedaya upaya mengelakkan daripada
mengalami klimaks
 sehingga pasangan anda selesai ejakulasi. Ia bagi mengelakkan persekitaran menjadi lebih beralkali

Pilihan berteknologi tinggi

Antara petua dapat anak perempuan adalah dengan menggunakan teknologi tinggi. Ia termasuklah:

Persenyawaan in-vitro (IVF)
 dengan ujian genetik pra implantasi (
preimplantation genetic testing
, PGT). embrio yang dihasilkan melalui IVF akan diuji secara genetik. Walaupun ia biasanya
dilakukan untuk memeriksa kelainan kromosom
 tetapi juga dapat memberikan maklumat mengenai jantinanya

Pemilihan sperma. Ia kurang invasif berbanding IVF dengan PGT

Umumnya, kedua-dua kaedah di atas agak invasif, memerlukan perbelanjaan besar dan tidak ditawarkan di semua tempat.

Tips dapat anak perempuan: Posisi seks

Posisi ketika melakukan seks juga boleh mempengaruhi kemampuan sperma untuk mencapai telur.

Ia meliputi jarak antara seviks dan sel sperma semasa ejakulasi berlaku.

Secara am:

Bagi mendapatkan bayi lelaki,
 penetrasi yang lebih dalam semasa seks dianggap sebagai kunci utama

Untuk hamil anak perempuan pula, penetrasi yang tidak terlalu dalam adalah optimum. Posisi
missionary
atau
face-to-face
 adalah pilihan terbaik kerana ia menghadkan
kedalaman penetrasi

Sel sperma lelaki yang kecil akan berenang dengan cepat tetapi hanya untuk tempoh pendek sebelum penat.

Dengan menghindari penembusan zakar yang mendalam, ia akan menghalang sel sperma lelaki untuk mencapai dan mensenyawakan telur.

Tiada orgasma dan lebih banyak seks

Menurut pakar dalam pemilihan jantina bayi, mengelakkan orgasma adalah kunci tips dapat anak perempuan.

Ini kerana orgasma wanita akan melepaskan rembesan alkali yang dapat membantu sel sperma lelaki bertahan lebih lama.

Tanpa rembesan ini, sel sperma lelaki sukar untuk bertahan dan kurang peluang untuk mencapai telur.

Jika menginginkan bayi perempuan, anda disarankan untuk lebih melakukan seks, terutamanya menjelang hari ovulasi.

Ini kerana ia akan mengurangkan jumlah sperma pasangan, sekali gus sel sperma lelaki yang menyertai perlumbaan persenyawaan juga rendah.

[health_tool_article id=”32211″]

Pemakanan sebagai tips dapat anak perempuan

Makan lebih banyak
buah-buahan dan sayur-sayuran
 dapat meningkatkan peluang anda mengandung
baby girl
.

Ada yang mempercayai diet vegetarian dapat membantu anda hamil anak perempuan, terutamanya jika mengambil bayam, kekacang dan brokoli.

Anda juga disarankan untuk memilih makanan tinggi kalsium dan magnesium.

Kurangkan garam

Jika mahukan bayi perempuan, diet rendah garam dikatakan dapat meningkatkan peluang anda.

Penyelidikan menunjukkan diet tinggi natrium dan kalium lebih menyukai sel sperma lelaki.

Anda harus menyingkirkan makanan seperti:

Daging masin

Zaitun

Keju biru

Makanan yang diproses

Tidak salah mencuba tips dapat anak perempuan

Jika anda sudah lama mengidam untuk mendapatkan seorang
baby girl
, anda boleh mencuba petua dapat anak perempuan di atas.

Walaupun ada banyak bukti anekdot mengenai kejayaan kaedah-kaedah tersebut, tetapi hasil bagi setiap individu adalah berbeza.

Walau apa pun, tiada salahnya untuk mencuba. Mungkin ada rezeki anda untuk mendapat anak perempuan, paling penting jangan putus asa!


Faraj Sakit Semasa Seks? Cuba Guna Pelincir Faraj, Berkesan Tak?

Topik ini dianggap satu perkara
 taboo
 untuk dibualkan. Tetapi sebenarnya semasa seks, miss V anda mungkin memerlukan bantuan pelincir faraj untuk melancarkan
hubungan seksual
.

Untuk mendapatkan lebih banyak info tentang Kesihatan Wanita sila dapatkannya
di sini.

Perlukah pelincir faraj?

Apabila seorang wanita terangsang secara seksual, miss V biasanya akan menghasilkan pelincir atau
lube
 sendiri.

Ia secara tidak langsung menjadikan
hubungan seksual
 tersebut lebih menyeronokkan.

Persetubuhan tanpa pelincir boleh menyebabkan
anda berasa sakit
 dan merosakkan lapisan faraj.

Tubuh mungkin menghasilkan jumlah
lube
 yang sedikit kesan daripada perubahan hormon,
proses menopaus
, penuaan atau ubat.

Di sinilah pentingnya penggunaan pelincir faraj buatan.

Penggunaan pelincir ini dapat membantu meningkatkan keghairahan serta keseronokan seksual.

Selain itu, ia juga berfungsi menjaga kelembutan kulit miss V dan paling penting, mengurangkan geseran
semasa penembusan
 sama ada oleh pasangan atau
mainan seks
.

Manfaat penggunaan pelincir faraj

Umumnya, pelincir ini boleh digunakan oleh sesiapa tanpa mengira sama ada tubuh mereka menghasilkan
lube semula jadi
 mahupun tidak.

Jika anda berdepan
masalah kekeringan miss V
, penggunaan bahan pelincir ini adalah sangat bermanfaat.

Meletakkan pelincir sebelum melakukan
aktiviti seksual
 dapat membantu mencegah gatal-gatal, sensasi terbakar, rasa ketat dan ketidakselesaan lain.

Masalah faraj kering biasanya akan dialami oleh wanita yang:

Mengambil ubat tertentu, termasuk antihistamin dan antidepresan

Berdepan kesukaran berkaitan pengambilan air setiap hari atau sering alami dehidrasi

Menggunakan
kontraseptif hormon

Menghisap rokok

Menyusu badan

Berada dalam perimenopause
 atau menopaus

Mempunyai gangguan autoimun
 seperti
sindrom Sjögren

Sedang menjalani prosedur kemoterapi

Antara jenis-jenis pelincir boleh digunakan untuk miss V

Terdapat pelbagai jenis pelincir faraj berdasarkan keperluan dan situasi yang berbeza.

Ia sesuatu yang normal untuk anda mencuba dan menukar jenis sebelum menemui pelincir bersesuaian.

1. Pelincir berasaskan air

Merupakan jenis yang paling biasa.

Terdapat dalam 2 jenis:

Dengan gliserin – yang mempunyai rasa manis.

Tanpa gliserin.

2. Pelincir berasaskan silikon

Pelincir faraj jenis ini tidak mempunyai rasa mahupun bau, licin dan lancar.

3. Pelincir berasaskan minyak

Terdapat 2 jenis pelincir berasaskan minyak:

Semula jadi – adalah seperti minyak kelapa atau mentega.

Sintetik – adalah seperti minyak mineral.

Pelincir ini selamat digunakan, murah dan mudah.

Pun begitu sekiranya boleh, pilihlah pelincir berasaskan air terlebih dahulu. Ini kerana pelincir jenis minyak ini boleh merengsakan kulit.

4. Pelincir semula jadi

Terdapat banyak syarikat menghasilkan pelincir organik atau vegan yang diperbuat daripada botani atau bahan mesra alam yang lain.

Ingat 7 perkara penting ketika memilih pelincir

Walaupun terdapat pilihan, namun tidak semua pelincir faraj sesuai untuk digunakan oleh setiap individu.

Adakalanya ia mungkin sesuai pada individu lain tetapi tidak pada anda. Bahkan pemilihan pelincir juga adalah bergantung kepada keperluan.

Jika berdepan masalah kekeringan
. Penggunaan pelincir berasaskan silikon dikatakan sebagai pilihan terbaik

Mengalami
risiko terdedah kepada jangkitan yis
. Sebaiknya elakkan
lube
dengan gliserin. Bahan itu boleh merengsakan miss V dan membunuh bakteria baik. Ia sekali gus meningkatkan risiko jangkitan

Sedang
merancang kehamilan
. Pilihlah pelincir faraj yang tertulis ‘mesra sperma’ (
sperm friendly
) atau ‘mesra kesuburan’ (
fertility friendly
). Ini kerana sesetengah pelincir mungkin boleh menjejaskan pergerakan sperma

Akan
menggunakan kondom
. Hindari pelincir berasaskan minyak kerana ia boleh merosakkan
kondom lateks
 sekali gus menjejaskan fungsinya

Mahu menggunakan alat permainan seks
. Gunakan pelincir air. Jika
sex toy
 anda diperbuat daripada silikon, penggunaan pelincir silikon boleh merosakkan alat tersebut dari masa ke masa

Melakukan
seks semasa mandi
. Penggunaan pelincir berasaskan silikon amat disarankan. Ini kerana pelincir yang diperbuat daripada air akan ‘hilang’ semasa berada di bawah pancuran atau rendaman air

Kesan sampingan pelincir faraj

Kebanyakan pelincir adalah bebas daripada sebarang kesan sampingan. Tetapi, wujud kemungkinan untuk berlakunya
tindak balas alahan.

Anda perlu berjumpa doktor jika mengalami gejala berikut selepas penggunaan sebarang jenis
lube
.

Kesukaran bernafas

Muncul sebarang bengkak, terutama pada lidah, tekak, atau muka

Gegata (
hives
)

Ruam

Gatal

Selain itu, anda dinasihatkan untuk melakukan pemeriksaan doktor jika mengalami jangkitan yis yang kerap seandainya penggunaan pelincir miss V adalah sebahagian daripada rutin biasa sewaktu seks.

Kesimpulannya

Pelincir faraj dapat membantu menambahkan kelembapan bagi mengurangkan geseran atau ketidakselesaan serta
meningkatkan keghairahan
.

Semasa memilih pelincir yang bersesuaian untuk miss V, pastikan anda mementingkan aspek keselesaan dan keselamatan.


Merancang Cuti Bersalin, 7 Perkara Penting Buat Wanita Hamil Berkerjaya - WAJIB Tahu!

Jika anda adalah wanita hamil yang berkerjaya, perkara paling penting yang perlu anda ketahui adalah untuk merancang cuti bersalin dengan sebaiknya sebagai 1 persediaan sebelum bercuti.

Persediaan sebelum bercuti

Sebagai wanita yang bekerja, selain dibelenggu tekanan daripada proses kehamilan dan perancangan menerima cahaya mata, anda perlu memikirkan tentang persediaan sebelum bercuti untuk melahirkan anak.

Mustahil anda boleh membiarkan tugasan dan tanggungjawab anda begitu sahaja, bukan?

Pastinya anda perlu mendapatkan pertolongan seseorang bagi menggalas tanggungjawab tersebut sepanjang ketiadaan anda. Jadi sebab itu pentingnya untuk merancang cuti bersalin!

Apa itu cuti bersalin?

Cuti bersalin atau
maternity leave
dirujuk sebagai
 1 tempoh bercuti seorang ibu baharu daripada sebarang tanggungjawab melibatkan pekerjaan selepas melahirkan anak.
 Cuti bersalin merupakan antara kebajikan yang diberikan daripada syarikat. Ia termasuk:

Cuti sakit

Cuti tahunan

Cuti tidak berbayar dan sebagainya

Ia adalah berbeza bagi setiap syarikat. Oleh sebab itu penting untuk anda menyemak kontrak kerja atau bercakap dengan pihak sumber manusia di syarikat anda untuk
mengetahui dengan lebih lanjut tentang cuti bersalin
.

Kenapa perlu merancang cuti bersalin?

Tujuan utama merancang cuti bersalin adalah bagi memastikan kelancaran tugasan kerja di pejabat semasa ketiadaan anda.

Walau bagaimanapun, dalam masa yang sama perancangan untuk bercuti ini turut bertujuan untuk mengelakkan wujudnya sebarang isu kewangan.

Ini kerana jika anda adalah pekerja syarikat awam, anda
mungkin akan diberikan cuti bersalin 3 bulan
 yang tetap dibayar gajinya. Tetapi bagi kebanyakan syarikat swasta, cuti bersalin bergaji yang diberikan hanyalah 2 bulan sahaja.

Jadi disebabkan itu, terdapat kemungkinan untuk timbul isu berkaitan kewangan. Ini bermakna perancangan yang baik adalah sangat diperlukan ketika merancang cuti bersalin anda, okay?

7 cara merancang cuti bersalin

Jangan risau, tidak sukar sebenarnya untuk melakukan persediaan sebelum bercuti. Berikut adalah 7 cara yang perlu anda ikuti, iaitu:

 Tahu hak anda

Jika sebelum ini anda tidak pernah menyemak polisi syarikat berkenaan hak bercuti bersalin, mungkin sudah tiba masanya untuk anda mula membacanya.

 Jangan lupa juga untuk membaca Akta Kerja 1955, okay?

 Rujuk kepada pakar

Sekiranya perlu, anda boleh bertanya dan merujuk kepada rakan sekerja yang dipercayai dan pernah melalui situasi yang sama.

Tanyakan bagaimana pihak atasan menerima keputusan
mengenai perancangan cuti bersalin yang dilakukan
, bagaimana layanan yang diterima dan sebarang info yang mungkin diperlukan.

 Buat perancangan

Tentukan berapa lama cuti yang anda ingin ambil, bila akan bermulanya cuti, bagaimana jika perlu menghubungi anda, perancangan selepas kembali bekerja semula, adakah anda ingin berkerja separuh masa dan sebagainya.

 Berbincang

Cara terbaik sebagai persediaan sebelum bercuti, berbincanglah dengan ketua atau penyelia anda secara bersendirian terlebih dahulu sebelum mengumumkan cuti anda.

Senaraikan perancangan anda secara bertulis dan berikan salinan kepada bahagian sumber manusia agar tidak berlaku sebarang salah faham di kemudian hari, terutamanya apabila anda mula bercuti.

 Bersedia untuk kejutan

Anda mungkin berasa anda telah melakukan persediaan dengan sewajarnya.

Namun percayalah, kejutan mungkin berlaku. Mungkin
 si manja ingin melihat dunia lebih awal dari jangkaan bersalin anda
. Bersiap-siaga wahai
mommies!

 Melatih pengganti

Mungkin kerja anda mudah. Tetapi ia tidak bermakna anda boleh membuat anggapan bahawa individu yang menggantikan anda juga boleh melakukan kerja sebaik yang anda lakukan.

Luangkan masa untuk mengajarnya tentang skop pekerjaan anda.

Jangan lupa untuk maklumkan tentang pelanggan, laporan dan sebarang tanggungjawab lain yang diperlukan.

Jika perlu tinggalkan juga langkah penerangan serta maklumat anda untuk dihubungi (harapnya pengganti anda boleh melakukan kerjanya dengan baik!)

 Tetapkan had

Jika anda tidak mahu dikaitkan dengan tugasan pekerjaan sepanjang anda bercuti, mohon untuk mendapatkan emel mingguan agar anda tetap mengetahui perjalanan kerja di pejabat.

Jangan tunggu sehingga saat akhir

Ada sesetengah individu berasakan persediaan sebelum bercuti adalah perkara remeh.

Namun hakikatnya jika anda tidak merancang cuti bersalin dengan sebaiknya, anda mungkin akan mengakibatkan timbulnya masalah kepada rakan sekerja yang lain.

Jadi, luangkan masa untuk membuat perancangan yang terbaik agar tidak mendatangkan tekanan kepada anda sendiri kelak, okay?

Hello Health Group
 tidak menyediakan nasihat perubatan, diagnosis, atau rawatan.

Anda mungkin berminat untuk membaca artikel:

Alamak, Berat Badan Rollercoaster Selepas Bersalin?

Bersediakah Anda Untuk Melakukan Seks Selepas Bersalin?

Makanan Ketika Berpantang Selepas Bersalin Yang Boleh Dicuba

Trend Bersalin di Rumah. Perkara yang Perlu Anda Ketahui

Dah Nak Bersalin? Ketahui Persediaan Bersalin Buat Ibu dan Bayi